21. KORRIKA: Euskararen aldeko mezua munduan zehar zabaldu da\nAEK-k eta Etxepare Euskal Institutuak 21. Korrikari babesa emateko sinatu zuten akordioak bere fruituak eman ditu. Euskal Etxe eta unibertsitateetako irakurletzekin elkarlanean, bideo lehiaketa eta munduan zehar Korrikarekin lotuta antolatutako ekitaldiei emandako babesa izan dira, aurtengoan, ekimen nagusiak.\nNazioartean antolatutako Korrikak ez dira gutxi izan. Etxepare Euskal Institutuaren lankidetzarekin 28 antolatu dira, baina badira beste eragile batzuen bidez antolatu diren zenbait Korrika ere.\nElkartutako askok, Korrika egin eta manifestu bat irakurtzeaz gain, orotariko ekitaldiak antolatu dituzte. Tartean, Mexiko Hirian, hizkuntza gutxituak aldarrikatzeko balio izan zuen festa antolatu zuten, hizkuntza hauetatik sortutako artea ardatz hartuta. Ekitaldi honetan 40-50 lagunek egin zuten Korrika eta 130 bildu ziren herri-bazkarirako; kontuan izan behar da, hiri honetan bi Korrika ezberdin antolatu zirela. Euskal Etxean Izaro Andres abeslariaren zuzeneko kontzertuaz gozatzeko aukera izan zuten, eta jendetza bildu zen bertan ere.\nBeste batzuetan, euskal artista gonbidatuek girotu zituzten ekitaldiak. Esne Beltza eta Ezetaerre Madrilen, Gatibu eta Elepunto Parisen, Korosti dantza taldea, Garikoitz Knörr eta DJ Soinu Gorriak Valentzian, Berri Txarrak Amsterdam eta Berlinen, azken honetan Zea Maysekin batera, Arkaitz Estiballes eta Fredi Paia bertsolariak Mallorcan… Bartzelonan eta Madrilen, bestalde, Euskal Etxeko dantza taldeak izan zuten ikuskizuna egiteko ardura.\nKorrikak kanpoan dabiltzan euskal ikasleak eta diasporako kideak biltzeko ere balio du; hau da, azken urteotan, Txileko Euskal Etxeen kasua. Aurtengoan ere, Santiago hiriburuan eta Viña del Marren ikasten dabilen gazte ugari elkartu zen bertakoekin Korrika egitera, euskararen aldarriari babesa emateko aitzakian kultura elkar trukatu eta jende berria ezagutzeko aprobetxatuz.\nDena den, ez zaie ekitaldi jendetsuei soilik eman behar balioa, munduko txoko ezberdinetan gutxi elkartzen diren haiek ere besteek adina meritu baitute. Hau da Liverpoolen elkartu zen taldearen kasua. Korrikaren zela eta, inguruetan bizi diren euskaldunek elkar ezagutu zuten, ondoren petoak jantzi, pankarta eta ikurrina eskuetan hartu eta unibertsitateko kanpusean zehar Korrika egiteko, amaierako hamaiketako eta guzti.\nJan-edana izaten omen da euskaldunak biltzeko modurik errazena, eta zenbait antolatzailek izan dute hau kontuan: bazkariak egin dira Shanghain, New Yorken edo Buenos Airesen, baita poteoak Bruselan edo Washingtonen ere.\nEtxepare Euskal Institutuaren ekimenaz gain munduan antolatu diren Korrika ugarien artean, entzutetsua izan da Kaledonia Berrian kanakiar hizkuntzen alde lanean ari diren elkarteek grabatu duten aurtengo Korrikako bideokliparen bertsio berria.\nAurtengoan ere Korrikak bere eginkizuna bete du nazioartean. Buenos Aireseko Euskal Etxean irakurritako manifestuak Euskal Diaspora osatzen dutenentzat Korrikak irudikatzen duena aipatzen zuen; besteak beste, Korrikak “euskararekiko emozioak elkartzeko” eta “mundu osora gure hizkuntza eta nortasuna eramateko” balio duela azpimarratu zuten bertakoek.


Sareinak, sarean barna\nEmakumeak, feministak, euskaldunak eta literatura zaleak dira, eta sarean daude. Gema Lasartek, Amaia Alvarez Uriak, Josune Muñozek eta Iratxe Retolazak osatzen dute Sareinak.\nSareina emakume lanbide bat da, saregileena alegia. Historiatik horrelako zerbait berreskuratu nahi zuten; metaforikoki azaldu sarean daudela, sareak egin nahi dituztela euren artean eta sareetan dauden hutsuneak bete nahi dituztela. Garai bateko Parketatik hasi, portuetara pasa eta bat-batean, oso denbora gutxian Interneten nabigatzen hasi direla adierazteko ere baliagarria izan zaie izena: sareak eman die emakumearen izatea hariekin eta jostorratzarekin lotzeko metafora ezinhobea. Izenak berak eman die “izana eta etorkizuna”.\nMartxoaren 3an aurkeztu zuten Lekeition Sareinak bloga bi asmo nagusirekin. Lehenengoa, euskararen munduan literatura eta metodologia feminista uztartzea, ezagutaraztea eta praktikan ipintzea; bigarrena, emakume idazleen lanak ezagutzera ematea. Berau egituratzeko irakurleen laguntzarekin sare bat osatu nahi dute, eta http://eibar.org/blogak/sareinak gunea iritzi, kritika eta abarren gunea n dadila. Blogak irakurlea idazle bihurtzeko aukera eskaintzen du eta aldi berean interakzioa handiagoa da web gune batean edo aldizkari batean baino, azkarragoa behintzat. Gainera, kontuan izan behar da lau sareina hauek Euskal Herriko hiru lurraldetan (Bizkaian, Araban eta Gipuzkoan) bizi direla eta komunikatzeko errazagoa dutela bloga.\nBlogak ezinbestekoa du irakurleen laguntza. Bere sortzaileak arduratuko dira bloga berritzeaz eta biltzen doazen materiala zabaltzeaz, baina beharbada irakurleren batek eurek ez dakiten zer edo zeren berri dute, edota besterik gabe ikuspegi desberdina eman nahi diote gaiari; hori ere aberatsa da blogarentzat, bere garapenarentzat.\nZer dela eta literatura femeninoa?\nGema Lasarte eta Amaia Alvarez Uriaren doktorego-tesiek pertsonaia femeninoa eta euskal literaturan emakume idazleek egindako lana dute ardatz. Informazioa biltzen hasi ziren eta berehala ohartu ziren ezer gutxi zegoela idatzita horri buruz. Zeregin horretan beste norbait aritu behar zela pentsatu zuten eta hala elkartu ziren Iratxe Retolaza eta Josune Muñozekin. Urtebetez jardun dira lanean eta azkenik, 2007ko martxoan aurkeztu zuten bloga .\n“Erresonantzia kaxak” falta direla diote, dagoen egoera ezagutarazi eta zabalduko dutenak, bloga sortuz hutsune hori bete nahi izan dute. Emakumeen artean komunikazioa, literatur sistema osatzen duten elementu guztiak bilduko dituen foroa osatzea da helburua, idazle, kritiko eta irakurleak bilduz. Emakumeek bere ezintasun, ikusezintasun, ezizate hori gainditu eta begiratzeko modu diferente bat azaltzeko aukera izan dezaten lortu nahi dute. Aldi berean literatura goi mailako metafora izatetik egunerokotasunera jaisteari garrantzitsua deritzote, gizarteak beldurrik gabe irakur dezan, zailegia izango denaren beldurrik gabe.\nLiteratura femeninoarekin kritika feminista lotu dezakegu; Gema Lasartek kritika postkolonialarekin erkatzen duen kritika feminista hain zuzen ere: “XX. mendean inork ez du sinesten koloniak daudenik, izan ere ez daude. Gauza bera gertatzen da gizonezkoen eta emakumezkoen historiarekin: gizonak ez daude hor gainean, baina postkoloniak daude. Hegemoniak daude gizona eta emakumearen historian; eta literaturan are gehiago. Azpiegitura batzuk uzten dira bidean eginak: mentalak, kulturalak, ekonomikoak, militarrak, eta egoera hegemonikoak sortzen dira emakumeen inguruan”.\nHegemonia horri aurre egitea erabaki dute lau emakume hauek eta horretarako gaur egungo eta lehenagoko egoera azaleratzea erabaki dute blog honen bidez. Emakumeak historian zehar hor egon dira, gizonezkoak bezalaxe eurek ere idatzi dutelako. Baina, zehaztutako kanonak jarraitu ezean, berauetatik at uzten dituzte emakumeak, eta horregatik oso gutxi agertzen dira euskal literatura lantzen duten liburuetan. Garai batean ez zituzten baloratzen egindako lanagatik, emakume izateagatik baizik; eta gaur egun ere, Sareinen ustez emakume izateagatik jada ezaugarri batzuk jartzen dizkiete, oso era desberdinean idatzi arren. Adibide moduan Ixiar Rozas, Sonia Gonzalez eta Eider Rodriguez jarri zituzten. Belaunaldi berekoak izan arren, oso modu desberdinean idazten dute. Ñabardura horiek bakoitzaren esperientzia, bizipen eta idazteko eraren ondorio dira; nahiz eta gai batzuk ziurrenik errepikatuko diren eta baita esperientzia kolektibo batzuk ere, ezinbestean.\nEmakume eta gizonezkoen idazkerari buruz galdetuta, Amaia Alvarez Uriak dio horrek ez duela zerikusirik emakumezkoa edo gizonezkoa izatearekin, hori sinbolista edo metaforikoa izatea bezala delako. Bakoitzak idazteko modu bat du eta poeta maskulino asko daude, adibidez estilo femeninoa dutenak. Horiek etiketak direla dio, betiko etiketak.\nHitz hauen esanahia?\nFeminismoa, femeninoa, emakumea... kontzeptu desberdinak dira, baina antzekoak aldi berean. Hala ere, Sareinek desberdindu egiten dituzte blogean irakur daitekeen moduan: Feministak izan arren, “literatura feminista” terminoa ez dute gustuko emakumeek egindako literatura definitzeko orduan. Eurek ez dute uste halakorik dagoenik; gai feministak, gaiak lantzeko era feminista, pertsonaia feministak badaudela, baina estilo feminista edo egitura feministarik, aldiz, ez. Euren ustetan feminismoak ez du sortzen literatura motarik, baizik eta teoria oso bat, eta honen bitartez kritika literario feminista, baina literatura feminista, ez. “Literatura femeninoa” ere ez dute gogoko, abstraktuegia delako eta orokorrean gutxiespen zentzuan agertu ohi delako, bigarren mailako literatura bati buruz hitz egiteko. “Emakumeen literatura” da gehien gustatzen zaiena, emakume guztiek sortu eta sortzen ari diren literatura barneratzen duelako, diskriminaziorik egin gabe.\n“Feminismoa ez da homogeneoa, feminista ez da pertsona jakin bat eta bere moduko klonak; feminismoa bizitzeko modu desberdin eta ugari daude, pentsaera kontrajarriak biltzen dituen korrontea baita”.


Txikipedia:Tirreniar itsasoa - Wikipedia, entziklopedia askea.\nTirreniar itsasoa Italiar penintsulatik eskuinera dagoena da.\nTirreniar itsasoa Mediterranear itsasoaren zati bat da. Italiar penintsularen mendebaldean dago, Korsika, Sardinia, Toskana, Lazio, Calabria eta Campania artean. Afrika eta Europa zatitzen duen failaren ondoan dagoenez, mendilerroak eta sumendi asko ditu bere barnean.\nItsasoaren izena antzinako tirreniar (etruskoak) herritik datorkio; Herodoto historialari greziarrak dio Turkia mendebaldetik Italiako itsasbazterretara etorritako lidiar herriak, Tirreno izeneko bere printze bat omendu nahian, herriaren izena aldatu zuela.\nKostaldeen ondoko itsas ordokia estua da eta 4.600 m-ra iristen da sakonera handiena (Mediterraneoko mendebaleko handiena). Itsasoaren hondoa menditsua da, sumendien eraginez (haietako batzuk piztuak daude gaur egun oraindik).\nItsasoaren iparraldean, Tirreniar eta Ligur itsasoen artean, Toscanako uharteak daude (Korsikaren eta kontinentearen artean); hego-ekialdean Mesinako itsasartea dago, Siziliaren eta kontinentearen artean, eta Tirreniar itsasoa eta Itsaso Jonikoa lotzen ditu; hego-mendebalean, Sardiniako itsasarteak Sardinia eta Sizilia bereizten ditu eta Korsikaren eta Sardiniaren artean Bonifazio itsasartea dago.


Irekia Eusko Jaurlaritza - Gobierno Vasco :: Euskadik eta Korsikak lankidetza indartzea adostu dute datozen hilabeteetan\nEuskadik eta Korsikak lankidetza indartzea…\nEuskadik eta Korsikak lankidetza indartzea adostu dute datozen hilabeteetan\n\nLehendakariak Korsikako presidentea hartu du Iturria: Irekia\n\n20200127_presidente_corcega_026.jpg Iturria: Irekia\n\n20200127_presidente_corcega_023.jpg Iturria: Irekia\n\n20200127_presidente_corcega_012.jpg Iturria: Irekia\nKorsikako Kontseilu Exekutiboko presidente Gilles Simeonik eta Iñigo Urkullu Lehendakariak lan-bilera bat izan dute gaur, urtarrilak 27, astelehena, Bilbon eta lankidetza-eremuak indartzea adostu dute bertan.\nBigarren bilera da hau, joan den irailean 29an Ajuria-Enean egin zutenaren ondoren.\nOrdubete iraun du eta ondoren bi exekutiboen arteko harreman-kanal formal eta iraunkor bat finkatzea erabaki dute, datozen hilabeteetan Euskal Autonomia Erkidegoaren eta Korsikako Kolektibitatearen arteko Lankidetza Hitzarmen batean jaso ahal izango litzatekeena.\nAsmoa da, harreman instituzionalak indartzeaz gainera, dinamika berri honetan Euskadiko eta Korsikako agente eta erakunde ekonomiko, sozial eta kulturalak sozioekonomikoak ere parte izatea. Harreman ekonomikoak, kultura, diaspora edo hizkuntza politika agertzen dira aipatutako lan esparruen artean. Laster lan-talde bat osatuko dute batera, lankidetza-eremu zehatzak eta bultzatu beharreko proiektuak edo ekimenak aztertzeko.\nMaila politikoagoari dagokionez, Europar Batasuneko erakundeek Estaturik gabeko Herrien eta nazioen eskaerak eta asmoak aintzat hartzea lehentasun komuna da Eusko Jaurlaritzarentzat eta Korsikako Kontseilu Exekutiboarentzat. Hortaz, datozen hilabeteetan batera landuko duten gaietako bat izango da.\nrecursos_lehendakari_pte_co... 60 MB\n20200127_presidente_corcega... 3 MB (jpg)\nEuskadik eta Japoniak industria-politikan, elikadura-kulturan eta kultura-turismoan duten elkarlana sendotu dute\nKluster industrialek aurreikusten dute negozio eta enpleguak handitu edo mantentzea 2019an\nEuskadik Eskualdeen Mundu mailako Foroa hartuko du datorren astean\nBeatriz Artolazabalek eta Miguel Laparrak enpleguaren eta gizarte-politiken egoera analizatu dute\nLehendakaria Maltako Ordenarekin bildu da


Latzen taldea 1993. urtean sortu zen, Oñatin (Gipuzkoa). 90eko hamarkadaren erdialdean izan zen euskarazko heavy metal musikaren loraldia, eta orduan zer esana eman zuen laukoteak. Bi disko argitaratu zituenHeriotzari deika (1995) maketa arrakastatsuaren bidetik. 1999an taldea desegitea erabaki zuten. 2007an, ordea, berriro ere batu eta Euskal Herrian kontzertu bira bat egin zuten. Urtebete geroago, gipuzkoarrak behin betiko banandu ziren.\n1995. urtean, lehen maketa atera zuten, Heriotzari deika izenekoa. Sei abestiz osaturiko lehen grabazioak sekulako arrakasta izan zuen Euskal Herriko gazteen artean. Denbora gutxian 2.000 ale inguru saldu zituzten. Hori ez ezik, laukoteak Euskadi Gaztearen entzuleen saria eskuratu zuen, eta Egin Txotx! lehiaketa irabazi zuen. Bi lorpen horiei esker, taldearen musika dezente hedatu zen, batez ere irrati uhinen bitartez. Taldearen heavy doinu indartsuak oihartzuna izan zuen. Era berean, Oihuka diskoetxearen interesa piztu eta aurreneko diskoa grabatzeko aukera eman zien. Horrela, 1996an Kontzientzia ala infernua estreinako diskoa plazaratu zuten. Zinez metalzalea. “Bat gehiago”, “Hiesa ihes” eta “Ze ingo xu” kantuek eta irratian mila bider errepikatu zuten “Laztana” baladak areagotu egin zuten Oñatikoen arrakasta. Urte hartan jende ugari joan zen Latzenen kontzertuetara. Adibidez, Bilboko Aste Nagusian Gas plazan emandako zuzenekoa jendetsua izan zen.\nLatzen taldeko kideak 1998an. (Berria)\n1997. urte bukaeran, taldea atseden hartu eta bigarren lana prestatzen hasi zen. Urtebete geroago, Ardi larruz (Oihuka, 1998) argitaratu zuen. Atseden txikiaren ondorengo pausoa. Gipuzkoarrek euren musika gogortu, eta, aldi berean, moteldu egin zuten. Metal pausatuago eta pisutsuago baten alde egin zuten. Gipuzkoarren bigarren lanak ere harrera beroa izan zuen, hala jarraitzaile nola salmenten ikuspuntutik. Aurkezpen kontzertua Chiapasen aldeko mugimenduaren jaialdian egin zuten, Oñatin. Gerora beste hainbat emanaldi iritsi ziren, tartean Espainian aurreneko aldiz egin zituztenak. Alabaina, 1999ko abuztuaren 13an azken kontzertua eman zuten Arantzan (Nafarroa). Laukoteak, arrakastaren gailurrean, taldea desegitea erabaki zuen, arrazoi jakinik gabe. “Hirugarren diskoa grabatzera sartzeko prest ginen, eta diskoetxearekin azken kontuak egitera autoan gindoazen, Lekeitiorantz, Angelillorekin elkartzera, Jabiertxo managerrarekin batera. Bidean, beste inongo misteriorik gabe, taldea uztea adostu genuen” (1).\nLatzen banandu ostean, lau kideek ez zuten musika baztertu. Aitor Uriartek Sen sortu zuen, besteak beste, Haritz Harreguy gitarrista eta soinu hartzailearekin -Latzenen soinu teknikaria izan zen azken urteetan-. Pop rock doinuak lagun, hiru disko argitaratu zituzten. Gerora, berriz, Une rock-metal taldean sartu zen, eta bi disko kaleratu dituzte. Iker Martinez de Zuazok eta Joxemari Azpitartek Potemkin taldea sortu zuten. Egun, Ikerrek soilik segitzen du taldean.\n(1) Entzun!,57. zenbakia, 2007\nIragana oroituz (dokumentala)\nNorbaiten asmakizun bat?\nikusi al da\nmundu puta honetan?\nArima reenkarnatu bat?\nizatea izango da\nAurkituko al da noizbait\nase dute batzuen jakinmina.\nEta nik jakin nahi dut\naurkituko al den noizbait.\nBiziki nahi dut\nNor naiz ni eta\nNora noa eta\n(Eta nik ez dut nahi instintutan\nbizitzerik nire izatearen zergatia\n(eta jakin nahi dut nire aurrekoen eta\nondorengoen bizitzek zergati bat duten)


Saltus garagardoak – Saltus\n12/24 garagardo sortak\nSaltus garagardoakMikel Valdivia2021-01-17T09:10:57+00:00\nUrre kolorekoa kobre ñabardurekin, apar zuri iraunkorra duena. Oliteko Queen Country Hop Farm-eko lupuluekin soilik ekoiztua. Gorputz arineko eta graduazio txikiko garagardoa da, maltaren presentziaz borobildutako pinu, erretxina eta pomelo usain eta zaporeduna. Usain horiek Oliten ekoiztutako Cascade lupuluak ematen dizkiona.\nUrre koloreko garagardo gardena, apar zuri ederrarekin. Fermentazio baxuko garagardoa, Chinook eta Vic Secret lupuluekin ekoiztua. Pilsner bat izan arren, usain tropikal arinak ematen dizkion Vic Secret-en dry hopping txiki batekin egina.\nLasto kolorekoa eta arre xamarra, burbuila txikiko apar zuriduna. Zertxobait mikatza eta lehorra, usain tropikal bikainarekin. Edateko oso erraza eta oso freskagarria egun beroetan, trago bakoitzak hurrengoari deitzen dio.\nKolore beltzeko garagardoa, marroi-zurixka koloreko apar iraunkorra duena. Garagardo klasiko honetan nabarmentzekoa da topatuko diren usain eta zaporeak kakaoa eta torrefaktoa izango direla.\nLasto kolorekoa eta arrea, ahoan zetaduna. Oso garagardo usaintsua, zapore tropikal handikoa, bere ekoizpenean Citra eta Mosaic lupuluak erabili izanagatik. Trago bakoitzaren amaieran, oso atsegina den mingostasun arin bat agertzen da.\nUrre koloreko garagardo gardena, apar zuri ederrarekin. Fermentazio baxuko garagardoa, Oliteko Queen Country Hop Farm-eko lupuluekin ekoiztua. Gorputz arineko eta malta zaporeko garagardoa, amaierako mingostasun arin batekin. Nabarmendu beharra dago “Gluten Free” garagardo bat dela.\nLasto kolorekoa eta oso arrea. Alkohol kontzentrazio baxukoa izan arren, usain handiko garagardo bat da eta alkohol altuagoko garagardo baten moduko zaporea duena. Konklusio moduan, oso freskagarria den garagardo bat da, DDH baten ondorioz anana antza duen usain eta zapore tropikalak gogoratzen dituena.\nUrre kolorekoa eta gardena, apar zuri iraunkorrarekin. Oliteko lupulu freskoekin ekoiztua, Cascade eta Columbus motekin hain zuzuen. Lupulu-uzta berriarekin ekoiztu izana, belar eta klorofilako usain eta zapore leherketa bat lortzen da. Hitz bitan, lupulu eztanda.\nKobre kolorekoa eta itxuraz garagardo oso arrea. Zapore eta usainari dagokionez, alkohol portzentaia ezkutatzen duen fruitu tropikal ezberdinen leherketa da. Garagardoa sendoa eta zetatsua, Mosaic, Citra eta Ekuanot lupuluen DDH baten ondorioz tragoz trago garagardoa bukatzeraino bultzatzen gaituena.\nBeltz kolorekoa eta apar zuriduna. Haba tonka eta kafea duen Imperial Stout-a, Bilboko Tegobi Bierhaus tabernarekin elkarlanean ekoiztua. Kafearen usaina antzematen da. Behin tragoa hartuta kafe gehiago, torrefaktoa eta tonka sumatzen dira. Garagardoa duen mingostasun leunaren ondorioz, etengabe edatera gonbidatzen zaitu.\nLasto kolorekoa eta itxuraz arrea, burbuila txikiko apar zuriduna duena. Idaho 7-ko eta Azacca-ko lupuluekin ekoiztua, zapore eta usain tropikal leunak ematen dizkiotenak. Edateko oso erraza den garagardoa da, amaiera lehorra eta mingostasun leun batekin\nLaranja kolorekoa, arrea itxuran eta apar fina duena. Sabro lupuluaren kantitate handiekin ekoiztua, lupulu mota honi ezker koko zapore eta usaina gogorarazten duena. Horretaz aparte, gari, oloa eta garagar malta daraman oinarriari ezker garagardo borobildua eta atsegina da.\nLaranja kolorekoa, garagardo ikaragarri arrea eta zuku bat bezain zetatsua. Citra, Galaxy eta Mosaic lupuluekin ekoiztua, konbinazio tropikal bikaina sortzen dutenak.\nLasto kolorekoa eta itxuraz arrea. Harvest garagardo hau Basobitxik (Zuiako Bailara) hazitako lupuluarekin ekoiztua dago. Oso usain eta zapore zitrikoaz gain duen gorputz arinarekin batera, likido oso freskagarri bat da.\nUrre kolorekoa, burbuila txikiko apar zuriduna. Euskal Herriko, Oliteko (Queen Country Hops Farm) lupuluekin soilik ekoiztua. Cascade eta Columbus lupulu kantitate handiak darama. Horretaz aparte, lehortze prozesuan ateratako Hop Hash (lupulina hutsa) kopuru handiak ere darama. Nahasketa guzti honekin lortutako emaitza, erretxina, pinu eta pomeloaren usain eta zapore handiak lortzen dira.\nLaranja kolorekoa eta hain da arrea non NEIPA-tzat har genezake. Usainaren eta ahoan duen sentsazio zetatsuaren atzean oso mingostasun atsegina antzematen da. Olo eta gari kantitate handiekin ekoiztutako garagardoa da, baita Citra, Mosaic eta Cashmere lupuluekin ere.\nKolore beltza eta sendoa, alkohol portzentai haundikoa, zetaduna edakeran eta marroi koloreko apar iraunkorra daukana. Malta torrefaktu eta zikirio malta ugariarekin ekoiztua , hauen bidez espezia zapore berezia ematen diona. Malta oinarriaren gainetik gehien nabarmentzen den ezaugarria, heltze-prozesuan arrosa petalo eta Ceylan kanela gehitu zitzaiola da. Bi ezaugarri hauek, freskotasuna eta zapore loretsuak ematen dizkio garagardo honi, Imperial Stout ohikoetatik nabarmentzen duena.\nLortutako ginebra oso freskoa eta belartza da. Alde batetik, limoi, laranja, lemongrassa eta jengibrearen nota zitrikoak nagusitzen dira, ipuru eta melisatik datozen nota lehor eta belartzekin bat eginez. Kardamomoak berezitasun espeziatuagoak lortzen ditu, eta osotasunean ondo baino hobeto batzen da finkatzaile klasiko batekin, ajenjoaren sustraia , hain zuzen ere. Alkoholaren jatorria garagardoa izanez, lupuluak berezitasun berdea ematen dio, nortasun paregabea emanez.\nTxupito hotz batean, freskotasun berezitasuna duten garagardo pinta batekin lagunduta hartzea gomendatzen da, IPA, Session IPA edo New England IPA izan daitezen moduan, edo betiko Gin&Tonic batean tonica neutro batekin eta limazko twist batekin.\nBeltz kolorea eta apar marroi iraunkorra duen garagardoa. Kafea eta txokolatea ageri dira malta torrefakto kantitate handiari esker. Heltze prozesuan Tahitiko banilla-lekak gehitu zaizkio tragoa borobiltzeko asmoz. Alkohol portzentaia altua izan arren edakeran zetaduna eta tragoa goxagarria da.\nBasurdik 24 botila sorta 89,52€ 85,04€\nNapalm 12 garagardo sorta 36,86€\nParrapas 24 garagardo sorta 89,52€ 85,04€


Autonomoen kuotak, 90 eta 1.220 euro bitartekoak – Ekonomiaren KZ\nEspainiako Gobernuak, autonomoek diru-sarrera errealengatik kotizatzen hasteko erreformaren baitan, hileroko kuoten proposamena proposatu du, behin sistema berria ezarrita, 90 eurotik 1.220 eurora. Cadena Ser irratiak aurreratu zuen zirriborroaren arabera, sistema berria onartuta egongo da eta datorren urtean hasiko da ezartzen, baina 2023ra arte ez du “ondorio ekonomikorik” izango, eta “gehienez bederatzi urtez” hedatuko da, hiru urtean behin berrikusiz.\nProposamenaren arabera, autonomoek hamahiru kotizazio-oinarriren artean aukeratuko dute behin-behinean, errendimendu-aurreikuspenen arabera, eta urtean zehar sei aldiz aldatzeko aukera izango dute.\nProposamen horretan, Gizarte Segurantzak tarte bakoitzerako zenbatekoak jasotzen ditu. Lehenengo urtean, kuotak 200 euroan hasten dira gutxieneko errendimenduak aitortzen dituztenentzat (urtean 3.000 eurora arte), eta 400 eurora iristen dira gehieneko errendimenduak aitortzen dituztenentzat (urtean 48.841 eurotik gora). Aldi iragankorrean, gutxieneko kuota jaisten joango da gutxiago irabazten dutenentzat, eta igotzen, berriz, gehiago irabazten dutenentzat.\nHorrela, erreforma hedatzeko epearen amaieran, tarte bakoitzari dagozkion kuotak 90 eurotik abiatuko dira gutxieneko etekinetarako, eta 1.220 euroraino gehienezko etekinak aitortzen dituztenentzat.\nTartean, adibidez, 305 euro ordainduko dituzte 17.000 eta 22.000 euro artean sartzen dituztenek, eta 545 euro 27.000 eta 32.000 euro bitarteko etekinak dituztenek. Erreformak ondorengo doikuntza bat ere aurreikusten du: gainetik kotizatu bada, soberakina itzuliko da eta, bestela, langileak aldea ordainduko du.\nEstatuko Gobernuak gizarte-eragileei bidalitako zirriborroak pentsioen erreformaren beste puntu ezagunago batzuk jasotzen ditu, hala nola pentsioak KPIaren arabera errebalorizatzeko mekanismoa. Gizarte Segurantzako Ministerioak amore eman zuen gai horretan, KPIa negatiboa den urteetan pentsioak ez zirela jaitsiko eta pentsiodunek erosteko ahalmena irabaziko zutela onartu baitzuen.\nGobernuak proposatu du Espainiako Gobernuak eta solaskide sozialek “bost urtean behin” ebaluatzea pentsioen urteko errebalorizazioaren ondorioak, Toledoko Itunari jakinarazteko. Berritasunen artean, pentsio handienetan erretiro aurreratua gogortzeko proposamena dago, hamabi urtean zehar pixkanaka aplikatuko den koefiziente murriztaileen aldaketarekin.\n← Euskadik industria jarri du ekonomia berdearen eragile\nH & Mko langileek greba mugagabearekin jarraitzen dute →


Muga berdeen magalean\nBedaio, Tolosa (Gipuzkoa)\nZazpi herrik ukitzen dituzte haren lurrak, baina bere udalerriak ez. Tolosako auzoa izan arren, ez baitu harekin inongo harreman geografikorik. Horregatik, kolorez aldatzen diren mugetara lotu da Bedaio, marroi udazkenean, berde udaberrian. Mendien itzalpean edota Artubiko gainean, ozen diote auzo izena eduki arren herri izaera dutela.\nIkuspegia Arritzagako bidegurutzetik.\nAlegiatik Amezketa alderantz doan errepidean ezkerretara jota hartuko dugu Bedaiora eramango gaituen bidea. Ugarten barna gorantz segituko dugu, parez pare Balerdi mendia zelatan dugula. Bidegurutzetik zazpi kilometrora dago gure ibilbidearen hasierako puntua, baina aurretik bidean geldialdi pare bat egitea komeni zaigu, mendetan zehar iraun duten altxorrak baititugu esperoan.\nErrepidearen ezkerreko aldean, gure arreta erakarriko du antzinako baserri batek. Egurrezko habez eta oholez osatutako aurrealdeak agerian uzten du Zugasti Barrena eraikin historikoa dela. Arkitektura tradizionaleko baserria da, eta diotenez, Bedaioko lehenengo eraikinetako bat.\nErrepidera itzuli eta aurrera egingo dugu bidean. Arretaz gidatzea komeni da Gurbil Haundi baserriko seinalea ikusi arte. Ezkerretara egin eta bidexkatik iritsiko gara Gipuzkoako baserririk handienetakoen artean katalogatua izan denera. Haren ezaugarririk bereziena ikusi nahi badugu bidean pixka bat gorantz egin beharko genuke. Goiko ikuspegi horretatik argi agertuko zaizkigu baserriaren lauki forma eta erdiko patioa. Historian hainbat erabilera izan ditu eraikinak, baina batez ere garai batean kartzela izan zelako da ezaguna. Nafarroa eta Gipuzkoa arteko pasabidean dagoenez, karlisten gerra garaian kuartel bezala ere funtzionatu omen zuen.\nBaserri bidean atzera egin eta errepidera itzuliko gara. Minutu gutxiren buruan iritsiko gara Bedaio Goikora. Aralarko Parke Naturaleko sarrerako kartelak egin digu ongi etorria. Mendiko oinetakoak jartzeko garaia heldu da orain, Artubira (1.254 m) igotzea baita mendizaleei egingo diegun proposamena. Agerikoa da bedaiotarrek maite dutela Aralarko tontor hori, Tolosako punturik garaiena. Bedaiori azken hogei urteetan bizia eman dion kultur elkarteak ere horixe du izena. Auzolanaren bidez, herri izaera hori indartu dute eta horren adibide dira antolatzen dituzten ekitaldiak: Mendi eta BTT proba, Zaldi Raid-a eta ingurutxoa, besteak beste.\nLokarriak lotu ondotik, txanpon batzuk poltsikoan hartzea hoberena. Kukuaren kantua bidelagun izaten da txoko hauetan. Eliza ezkerretara, ondoan Abaetxe jatetxea eta frontoia ditugu. Frontoiaren parean, ezkerreko aldean seinale batek erakusten digu Artubirako bidea. Lerro zuri-horiak (GI-112) izango ditugu gidari. 25 minutu ondoren bidea bitan banatzen da. Ezkerrekoa da guk hartu beharrekoa, metalezko langa duena.\nSegidan, pagadi eder batera iritsiko gara eta pixkanaka altuera hartuko dugu. Bidegurutze batera eramango gaitu bideak eta bertako seinalean Plazegiko iturria eta Bedaio irakur ditzakegu. Langa pasa eta iturri ederrean ase dezakegu egarria. Dena den, okerreko biderik ez hartzeko hoberena atzera egin eta seinalea dagoen tokira itzultzea da. Bertan seinalea parez pare dugularik eskuinerantz jo behar dugu.\nHemendik aurrera gidariz aldatu eta marra zuri-gorriek seinalatuko digute bidea. Ttirriki-ttarraka 40 minutuz aurrerantz egingo dugu. Ibilbidearen zatirik xamurrenetakoa dugu hau, bideak lautadak zeharkatu eta zenbaitetan beherantz ere egiten du Larrondora iritsi aurretik. Indarrak berreskuratzeko leku aproposa da Kalekuko iturria. Lerro zuri-gorriak berriz topatu eta eskuinerantz joko dugu bidegurutze batera iritsi arte. Txindoki dugu aurrez aurre, kukuka eginaz. Hainbat ibilbide lotzen dira puntu honetan, eta guk Arritzagarako bidea hartuko dugu.\nIgoera gogor xamar baten ondotik, Arangoen bordara iritsiko gara. Aurrera segitu eta arantzadun hesia ikusiko dugu. Bide nagusiak Arritzagara garamatza baina guk mendebalderantz jo eta hesiaren albotik jarraitu behar dugu. Lurzorua bera ere aldatuz doala sumatuko dugu, Balerdi inguruan ohikoa den harkaitza ugaritzen baita. Helmuga hurbil dagoen seinale. 40 minuturen ondoren, Artubiko gutunontzira iritsiko gara. Abaetxe jatetxean ongi irabazia dugu otordua. Etorritako bide beretik goaz bueltan txoko lasai bezain bizira, muga berdeetan barna.


Banden Lehia 2015 :: NIKETZ\nNahi eta ezin 3:46\nBizi eta adierazi 2:44\nPentsamenduen artean 3:36\nNiketz euskal rock gogorraren eszenan dagoen proposamen musikala da, 2002 urtean sortu zena.\nBi maketa euren hasieratan, lehenengoa argitaratu egin zena DDT banaketen laguntzaz, eta bigarrena, 4 kantaz osatutako demoa, 2008 eta 2010 urteen artean aurkezpen gisa balio izan zuena (hau ez zen inoiz argitaratu), Tio Pete estudioan grabatuta Irkus Uranga eta Karloz Zubiagaren eskutik.\nEuren bigarren argitaratutako lana, “Bizi eta Adierazi”, berriz ere Tio Pete estudioan (Urduliz) grabatuta, Irkus Uranga eta Iñigo Eskauriza produzio lanetan egon direlarik, erritmo bizkorragoak entzun daitezke, tarteka ohiko metal astuna mantentzen delarik. Ibon Larruzeak masterizatuta, Euridia estudioan (Bilbo).\nNiketz taldearen bizitzan zehar, ehundaka kontzertu inguru aurki ditzakegu, toki bati eutsiz euskal rockaren eszenan, eta hainbat lehiaketen parte hartzeari esker, euretako askotan finalistak eta sarituak izan dira.\nGaur egun, taldea Bilbo Hiria txapelketan parte hartzen ari da (Villa de Bilbao 27.na) eta bere hurrengo diskoa izango dena prestatzen ari da, 2016ko hasieran editatzea aurreikusten dena.\nTxaber Miravalles: Gitarra eta ahotsa\nMikel Cañete: Baxua\nJorge Vazquez: Bateria\n2011n Bizi eta Adierazi\nEman botoak zure gogoko taldeen alde, partekatu zure sare sozialetan eta Bilbao BBKLive 2016 jaialdirako sarrera bonoa irabaz zenezake.\n2015ko edizioa - Banden Lehia Banda Beateko egitasmo bat da\nZure talde gogokoen mp3ak aukeratu eta gozatu Banden Lehiaren musikaz


Aipamena. Cuentos del arañero - Euskonews\nEgilea: Hugo Chavez Frías Argitaletxea: Txalaparta, 2013 Orrialde kopurua: 264 ISBN: 978-84-1531-350-2 Ezaugarriak: Liburu hau lehenengo pertsonan kontaturiko bidaia bat da, Hugo Chavez Venezuelako presidentearen erroetan hasten den bidaia; zehazki, haren sorterrian, lurrezko zoruko eta palmazko etxetxo hartan, hori baita Venezuelako haranetako herrixketan dauden milaka etxe xumeen irudi argia. Telebistako Aló Presidente saioan agerturiko diskurtsoen hautaketa honek Chavez hurbila eta lagunartekoa erakusten digu, «Hugo, Hugo adiskidea, ez presidentea, ezpada laguna, soldadua». Horrela, bada, hamaika dira bai bere diskurtsoan bai Venezuelako historia hurbila markatu duen horrengan gainezka egiten duten pasioak. Orrialde hauen bidez, mintzatuko balitzaigu bezala iristen zaigu, orrialde hauek baitira, azken batean, bere autobiografiarik onena. Chavez, bere hitzetan.


Apaingarria, higaduraren aurkako erresistentzia handiko estaldurak « Oerlikon Balzers\nBALTONE kolore apaingarriakHigaduraren aurkako diseinuko akaberak apainketa aplikazioentzat.\nProduktu kimikoen eta izerdiak eragindako herdoiltzearen aurkako erresistentzia ++ ++ ++\nAkabera aparteko kolore apaingarriak (919.45 KB, PDF-Fitxategia)\nAutoen barruko akabera aparteko estaldurak (937.75 KB, PDF-Fitxategia)\nErlojuentzako akabera aparteko estalduren katalogoa (748.89 KB, PDF-Fitxategia)\nHigh-end decorative coatings for pens (595.02 KB, PDF-Fitxategia)\nEstilo handiko koloreak metalarentzat eta plastiko metalizatu dotoreentzat. Oso erresistentzia ona dauka marren eta urraduren aurka. Segurtasun betekizun zorrotzenak ere betetzen ditu.\nAkabera oneko koloreak kutxa eta osagaientzat. Oso erresistentzia ona dauka marren eta urraduren aurka. Erresistentzia aparta alkohol kimikoen aurrean. Biobateragarria.\nLuma eta bulegoko tresnak\nUrre, paladio eta rodio geruzen ordez erabil daiteke. Kolore erakargarriak. Erresistentzia ona dauka marren eta urraduren aurka. Produktu kimikoen eta izerdiak eragindako herdoiltzearen aurkako erresistentzia bikaina. Biobateragarria.\nKolore politak metalarentzat eta plastiko metalizatuzko osagaientzat. Gainazalean irregulartasunik ez. Urraduren higaduraren aurkako eta marren aurkako erresistentzia. Erresistentzia aparta produktu kimikoen aurrean.\nMetalezko piezen eta plastiko metalizatuzko piezentzako koloreak: dotorea eta erresistentzia ona marren eta urraduren aurka.\nBetaurrekoak, bitxiak eta kirol-gaiak akabera leun edo landuarekin.\nBALINIT®: Mundu osoan ezagunak diren kolore distiratsuko estaldurak\nBere muturreko gogortasuna eta marren aurkako erresistentzia handia duela eta, Oerlikon Balzersen BALINIT® estaldurak dena dauka. Gainera, eskaintzen dituen kolore aukera zabalak aparta egiten du apainketa gisa erabiltzeko.\nBALIQ™: Estaldura belaunaldi berritzailea kolore aukera zabalean.\nBALIQ estaldurak propietate iraultzaileak eskaintzen ditu, leuntasun eta gogortasun bikaina kolore anitzetan, esaterako. Edo, errazago jartzeko, estilo sofistikatua eta higaduraren aurkako babesa estaldura bakarrean!


Txinako metal estanpazioen fabrikatzailea eta hornitzailea | Mestech\nMetalen estanpazioa zulaketa eta trokelak erabiltzea da altzairu herdoilgaitza, burdina, aluminioa, kobrea eta bestelako plakak eta material arrotzak deformatzeko edo haustea prozesuaren forma eta tamaina jakin bat lortzeko.\nEstanpazio prozesua bereizketa prozesuan eta konformazio prozesuan (okertzea, marraztea eta konformatzea barne) banatu daiteke. Banaketa prozesua zigilatzeko pieza eta hutsunea sestra lerro jakin batean bereiztea da estanpazio prozesuan, eta estanpazio zatiaren bereizitako atalaren kalitateak baldintza batzuk bete behar ditu; konformazio prozesua zigilatzeko plastikozko deformazio hutsa kalterik ez edukitzea da eta beharrezko produktu amaitutako forma bihurtzea eta dimentsioko tolerantziaren eta beste alderdi batzuen baldintzak ere betetzea.\n* Estanpatzeko tenperaturaren baldintzen arabera, hotzarekin eta beroarekin estanpatzeko bi modu daude. Hori materialaren indarraren, plastizitatearen, lodieraren, deformazio-mailaren eta ekipoaren ahalmenaren araberakoa da, eta materialaren jatorrizko tratamendu termikoa eta materialaren azken zerbitzuaren egoera kontuan hartu behar dira. 1. Metalezko tenperaturan estanpazio hotza egitea, normalean 4 mm baino gutxiagoko lodierari aplikagarria. Beroketa, oxido larruazala, azalaren kalitate ona, funtzionamendu erosoa eta kostu txikia izatearen abantailak ditu. Desabantaila da lana gogortzeko fenomenoa dagoela, eta horrek metalak deformazio gaitasuna gehiago galtzen duela. Hutsaren lodiera uniformea da eta ez da marraturik behar. 2. Metala estanpazio beroarekin tenperatura tarte jakin batera berotzen da. Abantailak honakoak dira: barneko estresa ezabatzea, gogortzea saihestea, materialaren plastizitatea areagotzea, deformazioaren erresistentzia murriztea eta ekipoen energia kontsumoa murriztea.\n* Estanpatzeko produktuak\nMetal estanpazioko babes sare\nGalbanizatutako xafla itxitura\nAluminiozko estanpazio erretilua\nZehaztasunez estanpatzeko plaka metalikoak\n* Estanpazio ekoizpen sistemaren oinarrizko hiru elementu: matrizea, prentsa eta txapa\n1. Punching Die Die zigiluaren ekoizpenean ezinbesteko dadoa da. Estanpatzeko trokel mota hiru daude: trokel sinplea, trokel jarraitua eta trokel konposatua.\nDie Die zigiluaren ekoizpenean ezinbesteko dadoa da. Estanpatzeko trokel mota hiru daude: trokel sinplea, trokel jarraitua eta trokel konposatua.\n(1) Trokel sinplea: trokel sinplea prentsaren kolpe batean prozesu bakarra burutzen duen trokel bat da. Egokia da forma sinpleko piezak sorta txikietan ekoizteko.\n(2) Etengabeko trokela: prentsaren kolpe batean, trokelaren hainbat ataletan estanpazio prozesu ugari burutzen dituen trokelari aldi berean trokel deitzen zaio. Etengabeko trokela egokia da eraginkortasun handiko ekoizpen automatikoa lortzeko.\n(3) Trokel konposatua: kolpe batean, trokelaren zati berean estanpatzeko hainbat prozesu aldi berean burutzeko, trokel konposatua izenarekin ezagutzen dena. Matriz konposatua egokia da irteera handiko eta doitasun handiko piezak estanpatzeko.\nEtengabe hiltzen da\n2. Puntzonatzeko makina\nEstanpazio ekoizpena platererako da batez ere. Moldearen bidez, hainbat alorretan oso erabiliak diren estalkiak, puntzonaketa, konformazioa, marrazketa, akabera, estalketa fina, konformazioa, errematxatzea eta estrusioko piezak eta abar egin ditzake. Adibidez, etengailuak, entxufeak, edalontziak, armairuak, platerak, ordenagailuko maletak, baita misilen planoak ere erabiltzen ditugu. Molde baten bidez zulagailuarekin ekoiz daitezkeen osagarri asko daude. Puntzonatzeko makina mota ugari daude.\n(1) Potentzia prentsa mekanikoa Zulagailu mekanikoak trazu finkoa, abiadura erregulagarria eta produktibitate txikia ditu. Gehienezko abiadura 180 aldiz / min.\n(2) Prentsa hidraulikoa\nZulagailu hidraulikoak estanpazio kolpea balbula hidraulikoaren bidez doitu dezake produktibitatea hobetzeko. Abiadura handiena 1000 aldiz / minera irits daiteke. Desabantailak energia kontsumo handia, ingurumenean eskakizun handiak eta mantentze lan handia dira.\n(3) Zenbakizko kontroleko dorreko puntzonagailua\nBurua gidatzeko servo motorra erabiliz, produktibitatea handia da, 800 aldiz / min arte. Energia gutxieneko kontsumoa, mantentze erraza eta tamaina txikia. Hori dela eta, aktiboki aplikatu da.\nXafla arruntak estanpatzeko, gehienek zulagailu mekanikoa erabiltzen dute. Prentsa hidraulikoetan erabiltzen diren likido desberdinen arabera, prentsa hidraulikoak eta prentsa hidraulikoak daude. Gehienek prentsa hidraulikoak erabiltzen dituzte, prentsa hidraulikoak, berriz, makina erraldoi edo berezietarako erabiltzen dira. Bere abantaila nabarmenak direla eta, servo motorren puntzoia gero eta modu zabalagoan erabiltzen da.\nZenbakizko Kontroleko Torreta Zulatzeko Prentsa\nPotentzia prentsa mekanikoa\n3. estanpazio materialak Piezen estanpazio materiala plaka izaten da. Produktuaren diseinurako hautatutako materialek produktuaren zerbitzuaren errendimendua bete beharko dute, hala nola produktuaren zurruntasuna, erresistentzia eta eroankortasuna. Bestalde, estanpazio prozesuaren plastizitatea, gainazalaren kalitatea eta lodiera baldintzak bete beharko lituzke. Estanpatzeko piezen egiturazko diseinuak estanpazio prozesuaren ezaugarriak, makurtzeko erradioa, kokatzeko zuloa, antolamendua, marrazteko sakonera, etab. Oso kontuan hartu behar ditu, normalean erabiltzen diren plakak karbono gutxiko altzairua, altzairu herdoilgaitza, aluminioa, kobrea eta horien aleazioak dira, plastizitate handia dutenak eta deformazio erresistentzia txikia, eta hotzak estanpatzeko egokiak dira. (1). Metal ferrosoak: SPCC / SPCD / spce, SECC / SECD / sece, SGCC, sgld, Sus (2). Aluminiozko aleazioa: al1050p, al1100p, al5020 (3). Kobre aleazioa: Pb fosforo brontzea, HBS erresistentzia handiko letoia (4). Cupro nikel aleazioa.\n* Gainazalen tratamendurako piezak estanpatzeko teknologia Metala hasieran prozesatu eta moldatu ondoren, gainazal metalikoa aldatu, gainazala edertu eta gainazal metalikoaren propietate mekanikoak, fisikoak eta kimikoak aldatu behar ditu. Prozesu horri gainazalen tratamendu metalikoa deritzo. Gainazal metalikoen tratamenduaren helburua lau kategoriatan banatzen da:\n(3) Gainazaleko propietate bereziak\n(4) Propietate mekanikoak hobetzea, hala nola higaduraren erresistentzia, koipeztasuna, etab.\n* Gainazalen tratamendu mota Galvanoplastia (zinka, kobrea, nikela, kromo, urrea, zilarra), ihinztapen elektrostatikoa, spray pintura, elektroforesia, serigrafia, anodizazioa, belztzea, pasibazioa\n* Txapa estanpazioa erraza da eraginkortasun handiko ekoizpena lortzeko mekanizazioaren eta automatizazioaren bidez, mekanizazio eta automatizazio errazak konturatzen dira produkzio eraginkortasun handikoarekin; estanpazio piezak tamaina zehatza eta trukagarritasun ona dute; gainazala leuna eta leuna da, normalean mekanizatu gabe. Oso erabilia da automobiletan, etxetresna elektrikoetan, tresnerian, abiazioan eta beste manufaktura batzuetan.\nMestech-ek metalezko piezak estanpatzeko produktuak eta zerbitzuak eskaintzen dizkizu. Behar gehiago edo gehiago jakin nahi baduzu, jarri gurekin harremanetan.\nAurreko: Nola aukeratu injekzio moldeen fabrikatzailea\nHurrengoa: Etxebizitza elektronikoen diseinua\nPlastikozko moldura gardena\nElastomeroa TPS gurpilaren injekzio bidezko moldaketa


kritiken hemeroteka » Ut traditionis et transgressionis\n« Buia itsaso erdian | Parabola berria »\nUt traditionis et transgressionis Iratxe Retolaza / Berria, 2006-03-28\nAngel Errok bere bigarren poesia liburuan, Gorputzeko humoreak, lehen liburuan (Eta harkadian ni, 2002) harturiko tradizio literario (neo)klasikoari heldu dio berriz ere, baina baita tradizio horren / horien zirrikituetan harrigarriro sakondu ere.\nLehen bilduma hartako ni poetikoa Arcadiatik (hobeto esanda, harkadiatik) mintzatu zitzaigun. Belaunaldi berriko (halako murrizketak zilegi bekizkit, irakurketa llabur honetan) euskal poeta batek Arcadiaranzko / harkadiaranzko bidaia proposatzeak ezustean harrapatu zuen euskal irakurlea. Ezusteko hau izan zen kritikarien artean gehien hanpatu zena; jada tradizio klasiko(ar)en uretan murgilduriko poeta berri bat izan bagenuen. Alabaina, belaunaldi berriko poeta gehienak aurreko belaunaldiko poetek harturiko bide estetikoetan barna abiatu izan dira: dela 60ko poesia sozialaren bidetik, dela 70eko abangoardiaren arrastoan, dela 80ko esperientziaren poesiaren magalerantz. Izan ere, molde eta gai klasikoen erabilera ez da berria gure literaturan (hortxe ditugu, 36ko gerraren aurreko Eusebio Maria Azkue, Arrese Beitia, Orixe eta beste, zein gerra ondorenean, Juan Mari Lekuonaren poesia eta beste), baina bai ia belaunaldi oso batek bazterturiko bidea.\nNolanahi ere, garai honetan euskal literaturan ezohikoa den literatur tradizio baten bidea hartu izanak badakar arriskurik: batetik, Erroren poesia soil-soilik eredu klasikoekiko harremanetan irakurtzea, ereduekiko estu-estu; bestetik, tradizio honen ezagule ez dena erreferentzietan galtzea. Akaso, arrisku hauetaz oharturik, eta garaiko poeten artean ezohikoa zen bidea hartzera zihoala oharturik-edo, Angel Erroren lehen poesia liburu hura, funtsean, autopoetika izan zen, irakurleoi haren sorkuntza kokatzeko keinuz josia. Dagoeneko zer esana eman duen (eta emango duen) lelo batean bil litekeen autopoetika da: “oro errana da, baina ez nik”. Lelo honetan maisuki biltzen dira tradizioaren aurkia eta iruntzia: memoria eta eredu literarioak (“oro errana da”), eta transgresioa edo urratzea (“baina ez nik”).\nAzken batean, Erroren poemak irakurtzean bere esateko modu horri erreparatzea komeni da, tradizioaren urratze iradokitzaile eta esanguratsu horien jabe egingo bagara. Are gehiago, tradizio (neo)klasiko horren erreferentziak hari garrantzitsua dira, baina ez bakarrak, eta horregatik, haren ezagule ez direnek ere topatuko dute haren poesia liburuetan zer gozaturik. Eta bereziki bigarren poesia liburu honetan tradizio neoklasikoaren erreferentziak (Walkington, Michelangelo, Poliziano eta abar) beste hainbat tradizio literariorekin gurutzatzen dira: ahozko euskal literatura (Mikel Laboa), euskal literatura klasikoa (Bertrand Zalgiz, Axular), Europako abangoardiak (cadavre exquis), kultura politikoa (eta haren lelo zenbait), telebistako kultura (Jessica Fletcher), sareko kultura (google), pop kultura (Nosoträsh, Brubeck) eta abar. Izan ere, tradizio klasiko hertsiak ez bezala, Angel Errok kultura jasoaren eta herri kulturaren arteko bidegurutzean sortu ditu bere poemak, klasizismoa berrirakurtzeko estetika eta poetika berri bat proposatuz, egungo ikuskera eta garaiari egokituriko berrirakurketa eginez.\nEta harkadian ni liburuan autopoetika nagusi bazen, bigarren poesia liburu honetan, aldiz, epikaren poetika berri bat sortzeko ahalegina nagusitzen da. Mundu ikuskera berrietarako epika berri bat, epikaren poetika zaharra urratuz eta gaurkotuz, eta nolabait, euskal gizarteari ere epikarako poetika berri bat proposatuz.


Benidormen, oporretan | Faroa\n← Modeloak egin egiten dira\nGida baimenarekin bueltaka →\nEgun hauetan Benidormen gaude egun batzuk igarotzen, Aste Santuko oporrak aprobetxatuta. Bego eta biok etorri gara, baina Iñaki eta Maribi koinatu-koinatekin ibiltzen gara hara eta hona, eurak ere hemen daude-eta.\nAtzo, adibidez, zerua ez zegoen hain garbi, eta aprobetxatu genuen osteratxo bat egiteko gurutzeraino, Benidorm gainean dagoena. Goiko argazkia harako bidean atera genuen, eta bertan ederki ikusten da zelako anabasa den Benidorm, hirigintzaren ikuspegitik. Lehen arrantzale herri txikia zena, Manhattan txikia egin dute.\nBestela, badugu zelanbaiteko errutina hemen gaudela: goizeko 08:00etan lasterka joaten gara Bego eta biok, eta 40 bat minutu egiten dugu. Gosaldu ondoren, beste hirurak hondartzara doazen bitartean, nik aprobetxatu egiten dut Interneten nabigatu eta egunkariak irakurtzeko. Arratsaldean berriro elkartzen gara, eta paseatu egiten dugu, txikiteo eta guzti, afaltzera joan aurretik.\nOraingoz, eguraldi nahiko ona izan dugun, nahiz eta, batzuetan, erabat distiratsua izan ez. Patxada bila etorri ginen, eta horixe aurkitu dugu, orain arte behintzat.\nKategoria: Sailkatugabeak Etiketak 2012, aste_santua, benidorm, oporrak. Gorde lotura.


Aurrekoa Urriak 24 Osteguna Hurrengoa\nUrriak 24 • 18:00 • Egia K.E. (Egia) Kultura +\nMunduko beldurrezko ipuin musikatuak. Beldurraren amuak, harrapatuko zaitu mamuak?\nIpuin saioa + tailerra.\nGau beltza / Arimen Gaua ospatzeko musika tresnak sortu, apainketak egin eta munduko beldurrezko istorioak kontatuko dizkigu Sorgina Txirulinak.\nGomendatutako adina: 4-8 urte\nUrriak 24 • 18:00 • AIETE K.E. (Aiete) Euskaraz\nLiburutegiaren eguna ospatzeko ipuin kontaketa.\nAndre eta Jabe, Eider Perez & Leire Etxezarreta\nUrriak 24 • 19:30 • Ernest Lluch K.E. (Amara) Kultura +\nEuskal emakume poeten batzak eta ahotsak plazaratuko dira Andre eta Jabe ikuskizunean: aintzinako eresietako bertsolarietatik hasi eta, Bizenta Mogel bisitatu, Emakume Abertzale Batzako anderei kasu egin, eta gaur egungo poetenganaino egingo dute bidea Eider Perezek eta Leire Etxezarretak.\nUrriak 24 • 17:00 • Araba parkea (Amara) Euskara +\nUrriak 24 • 17:30 • Loiolako Latsarien plaza (Loiola-Martutene) Euskara +\nUrriak 24 • 17:00 • Olaeta plaza (Amara) Euskara +\nUrriak 24 • 18:00 • Okendo K.E. (Gros-Ulia) Literatura\nAmeli & Xirrikatuen Jostunek.\nHaurrentzako. Adina: 3 - 9 urte.\nEkitaldi hau Okendo Kultur Etxeko Liburutegian egingo da.\nUrriak 24 • 19:00 • Bagera elkartea Euskara +\nHikalaguna egitasmoa jarri nahi du martxan Bagerak. Astean behin bikote edo hirukoteak antolatu nahi ditugu hika erabiltzen trebatzeko. Dagoeneko erabiltzen baduzu, oinarritxo bat baduzu edo ikasi nahi baduzu, urriaren 15era arte izena eman behar da Bageran. Taldetxoak osatzeko bilera bat egingo dugu Bageran urriaren 24an, 19:00etan.


Euskara eta euskal kultur irakurleak trebatzeko ikastaroek aurrera jarraituko dute | Etxepare Euskal Institutua\nEuskara eta euskal kultur irakurleak trebatzeko ikastaroek aurrera jarraituko dute\nEtxepare Euskal Institutuak Euskal Herriko Unibertsitatearekin (UPV-EHU), udaran eta udazkenean, atzerrian euskara eta euskal kultura irakasle izateko antolatzen dituen prestakuntza ikastaroek aurrera jarraituko dute.\nKoronabirusak eragindako mundu-mailako krisi egoera honen aurrean, ordea, ikastaro horiek berme guztiekin burutu ahal izateko hainbat baldintza eta segurtasun neurri jarriko dira martxan. Horietako bat, dagoeneko iragarri duten hau: normalean aurrez aurre egiten diren ikastaro hauei, oraingoan, online eskolen aukera ere gehituko zaie.\nUdaran Donostiako Miramar Jauregian egin ohi den “Bikaintasuna Euskal Ikasketetan” ikastaroa izango da bietan lehena. Aurtengo berrikuntza da ikastaroa aurrez aurre Miramar Jauregian edo streaming bidez egin ahal izango dela. 10. edizioa izango duen bi eguneko ikastaro trinko honek egungo irakurleen eta etorkizunekoen prestakuntza sendotu nahi du, eta horretarako, euskararen eta euskal kulturaren jakintza arlo desberdinetako adituak gonbidatu ohi ditu. Urtero ikuspuntu ezberdin batetik heltzen zaio gai honi; aurtengoa, aniztasuna izango da. Maiatzaren 20tik aurrera zabalduko dira xehetasun guztiak eta irekiko da izena emateko deialdia.\nUdazkenean, ostera, izaera estentsibo eta luzeagoa duten beste ikastaro bat egin ohi da, atzerrian euskara eta euskal kulturan irakasle arituko diren horiek trebatzeko; iaztik Gasteizko EHUren egoitzara aldatu dena. Hori ere aurrera doala iragarri du Etxepare Euskal Institutuak, formatu hibridoan, eskolak hein batean aurrez-aurre eta saio batzuk online bidez eginez. Gainerako baldintzak aurrerago zehaztuko ditu.\nAtzerrian euskararen irakaskuntza sustatzen\nEuskara eta euskal kultura nazioartean sustatu eta hedatzea du helburu Etxepare Euskal Institutuak. Gaur egun, 35 irakurletza ditu Euskal Herritik kanpoko unibertsitateetan, eta horietan euskara eta euskal kulturako 29 irakasle ari dira lanean. Horiez gain, euskal gaietan sakontzeko helburua duten 9 katedra ere sortu ditu, beste horrenbeste unibertsitatetan.


Aisia eta gizarte parte-hartzerako zerbitzua - Uribe Kosta Elkartea\nBerariazko zerbitzu antolatua da, eta normalizazio, gizarteratze eta erabiltzaileari orientazioa emateko printzipioek gidatzen dute. Hain zuzen, edozein adinetakoak izanik, adimen urritasuna duten pertsonek beren aisiaz ahalik eta modurik autonomoenean gozatzeko beharrezkoak diren trebetasunak eskuratzea lortzeko behar diren laguntzak ematen ditu.\nAisia banaka eta konpartituta gozatzeko eskubidea bete ahal izateko, erabiltzaileei behar dituzten baliabideak eta laguntzak eskaintzea da asmoa, komunitateko gainerako kideek egiten duten baldintza berberetan.\nZerbitzu honetan planteatzen diren jarduerak libreki edo borondatez aukeratuta gozatu behar dira, atsegin hartzeko moduan eginak, beren kabuz desiragarriak izan behar dute eta pertsonen aisialdian egin behar dira.\nZERBITZU HONEN BARNEAN PROGRAMA HAUEK DAUDE:\nKultura programa: arte eta sormen adierazpena mesedetzen duten jarduerak hartzen ditu, pertsonari atsegina ematen diotenak. Jarduera plastikoak, pintura, zaletasunak…\nJolas-kirol programa: : gorputzaren egoera eta ongizate emozionala hobetzen duten kirol praktika formalak eta jarraituak hartzen ditu: igeriketa, aretoko futbola, multikirolak, trekking-a, saskibaloia, golfa…\nJosteta programa: helburua da adiskidetasuna eta besteekin elkartzea bultzatzea, aisia kluben, paseoen, bileren, berriketaldien, jaien, bazkarien, diskotekaren, txangoen eta abarren bidez.\nOporretarako programa: nagusiki oporraldietan egiten diren jarduerak garatzen ditu; asteburuetan, jaiegunetan, Aste Santuan, Pazkoan, udan…\nBitartekotza programa: aisiaren, kirolaren eta kulturaren arloetan, komunitate osorako eskaintzen diren jardueretan adimen urritasuna duten pertsonek parte hartzea du helburu.


Saint-Aubin-des-Landes - Wikipedia, entziklopedia askea.\n48°05′39″N 1°17′43″W / 48.0942°N 1.2953°W / 48.0942; -1.295348°05′39″N 1°17′43″W / 48.0942°N 1.2953°W / 48.0942; -1.2953\nCornillé, Étrelles, Pocé-les-Bois, Saint-Jean-sur-Vilaine eta Torcé\n923 (2019ko urtarrilaren 1a)\n476 (%51.6) 472 (%51.1)\nSaint-Aubin-des-Landes Bretainiako udalerri bat da. Administraiboki Frantziako Ille eta Vilaine departamenduan dago Bretainia eskualdean. 2013an 905 biztanle zituen.\n2007an udalerrian erroldatutako biztanleak 901 ziren. Familiak 320 ziren, horien artean 61 pertsona bakarrekoak ziren (20 bakarrik bizi ziren gizonak eta 41 bakarrik bizi ziren emakumeak), 93 seme-alabarik gabeko familiak ziren, 158 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 337 etxebizitza zeuden, 323 familiaren etxebizitza nagusia ziren, 1 bigarren erresidentzia bat zen eta 14 hutsik zeuden. 329 etxeak ziren eta 8 apartamentuak ziren. 323 etxebizitza nagusietatik 242 bere jabearen bizilekua ziren, 75 alokairuan okupaturik zeuden eta 6 doan lagata zeuden; 2 etxek gela bat zuten, 17 etxek bi zituzten, 45 etxek hiru zituzten, 81 etxek lau zituzten eta 178 etxek bost zituzten. 276 etxebizitzek parking plaza bat zuten azpialdean. 119 etxetan auto bat zegoen eta 183 bi edo gehiago zeuden\nPopulazio piramidea de Saint-Aubin-des-Landes el 2009 .\n2007an lan egiteko adina zuten pertsonak 565 ziren, horien artean 470 aktiboak ziren eta 95 inaktiboak ziren. 470 pertsona aktiboetatik 450 lanean zeuden (244 gizon eta 206 emakume) eta 20 langabezian zeuden (8 gizon eta 12 emakume). 95 pertsona inaktiboetatik 26 erretiraturik zeuden, 41 ikasten zeuden eta 28 "bestelako inaktibo" gisa sailkaturik zeuden.\n2009an Saint-Aubin-des-Landes udalerrian 336 unitate fiskal zeuden, 932 pertsonek osaturik. Pertsona bakoitzeko diru-sarrera fiskalaren mediana 18.099€ zen.\n2007an zeuden 25 komertzioetatik, 2 erauzte enpresak ziren, 1 janari enpresa zen, 6 bestelako produktu industrialen fabrikazioko enpresak ziren, 8 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 2 higiezinen enpresak ziren eta 1 zerbitzu enpresa zen.\n2009an zeuden norbanakoentzako 7 zerbitzu publikoetatik, 2 margolariak ziren, 2 zurginak, 1 argiketaria, 1 eraikuntza enpresa eta 1 higiezinen agentzia.\n2000. urtean Saint-Aubin-des-Landes udalerrian 29 nekazaritza-ustiategi zeuden, 874 hektarea erabiltzen.\nRésumé statistique[Betiko hautsitako esteka] Datu estatistikoen laburpena de Saint-Aubin-des-Landes udalerrirako INSEEn.\nÉvolution et structure de la population[Betiko hautsitako esteka] Datuen estatistikak de Saint-Aubin-des-Landes udalerrirako INSEEn.\nBNF: 15257194c (data)\nOrriaren azken aldaketa: 31 abendua 2021, 19:55.


COP 26: Glasgowtik Euskal Herrira, engaiamenduek eta ekintzek ez dute oraino segurtatzen bizigarria den Lurra – Bizi !\nOstiraleko Artikuluak: 2021eko azaroaren 12ko hautua!\n#91 Bizirik irrati saioa\nAza 15 2021\nCOP 26: Glasgowtik Euskal Herrira, engaiamenduek eta ekintzek ez dute oraino segurtatzen bizigarria den Lurra\nIPCC edo Klima Aldaketari buruzko Gobernuarteko Taldeko zientzialariek argi eta garbi diote: klima aldaketak bizkortzen ari dira eta muturreko gertakari meteorologikoak sortzen dituzte (idorteak, berote handiak, uholdeak, etab.), indartsuagoak eta biziagoak direnak. Alta, COP 26-an hartuak izan diren engaiamenduek jendartea oraino zuzen-zuzena eramaten dute + 2,4 °C-ko mundu katastrofiko batera eta ez karbono neutraltasunera eta +1,5 °C azpiko berotze muga batera. 2030erako Estatuen mailako murrizketa-helburuen handitzea aurreikusten da Egipton 2022ko datorren COP-erako, baita Estatuen engaiamenduen urteroko bilana egitea ere.\nHegoaldeko herrialdeak dira nahasmendu honen lehen biktimak, eta berotegi-efektuko gasen (BEG) emisioen ondorioak jasaten dituzte, gehienetan haien isurketan ardurarik ez dutelarik. Bizi! elkarteak justizia klimatikoaren printzipioa defendatzen du. Printzipio horren arabera Iparraldeko herrialdeek, hots lehen arduradunek, elkartasuna erakutsi behar dute eta Hegoaldeko herrialdeetan kalteen eztitzeko eta egoerari egokitzeko inbertsioen eta jadanik pairatu kalte eta gastuen finantzaketan parte hartu behar dute. Bereziki Frantses Estatuak, munduko 8. Herrialdea baita BEG isurien ardura historikoari dagokionez. Hala ere, herrialde garatuek oraindik ez dituzte betetzen arriskubidean diren herrien egokitzea finantzatzeko hartutako engaiamenduak. Gainera, Europa eta Frantzia klimaren kalteen biktima diren herriei kalte-ordaina emateko herrialde arduratsuen ekarpen baten aurka dira.\nEgoeraren erantzule nagusi diren herrialde garatuen politiken arduragabekeria erabatekoa da”, dio Francisco Ordas Biziren bozeramaileak Eskandalagarria da herrialde aberatsek zor-klimatikoaren ordaintzea errefusatzea!».\nFrantziak azkenean energia fosilen proiektu batzuetarako nazioarteko diru-laguntzak geldiaraztea aurreikusten badu 2022 bukaeratik goiti, petrolio-proiektuendako finantzatzeak bakarrik 2025ean geldituko dira eta gasarentzat 2035ean. Baina data hauek karbonoa harrapatzeko eta biltegiratzeko (CCS) gailurik gabeko proiektuei baizik aplikatzen zaizkie. IPCCrentzat, teknologia honek biltegiratze geologiko guneetan eta bahiketa guneetara garraiatzen den momentoan CO2 isurketaren arriskuak dakartza. Erregai fosilen industrian giza kapitalaren eta kapital fisikoaren kondenatzera erran nahi du ere.\n«Hautetsiek erregularki errealitatearen printzipioa aitzinean ezartzen digute anbizio maila apal hori azaltzeko», dio Sabine Endara Biziko bozeramaileak eta Sarako Begirale ekologikoak. «Baina fisikaren legeen errealismoa, “errealismo politikoa” ez bezala, ez da negoziagarria! Ekitea gibelatuz, gaur egungo haurren etorkizuna kondenatzen da, ezin itzulizko moldean».


Europeanaren interfazea euskaraz dagoeneko • ZUZEU\nEuropeanaren interfazea euskaraz dagoeneko\nInformazio eta Komunikazio Teknologiek (IKTek) aukera berriak irekitzen dituzte eduki digitalak sortzeko, globalki hedatzeko eta gizarte osoaren esku jartzeko.\n2008an abiatu zenetik, Europeana Europa mailako ekimen arrakastatsuenetako bat da, aukera horiek baliaturik hiritarrei Europa osoko ondare kultural eta zientifikorako sarbidea bermatzen diena ingurumen eleanitz batean. Europeana ekimenari esker, Europako 1.500dik gora kultur erakunde 15 milioi edukiko liburutegi digital bat partekatzen ari dira soluzio eta aplikazio teknologiko komun batzuen bidez. Europeana ekimenean parte hartzen duten erakundeen artean aipagarriak dira Londresko British Library, Parisko Louvre eta Amsterdameko Rijksmuseum.\nGipuzkoa 2.0ren barruan, Gipuzkoako Foru Aldundia lankidetza estuan aritu da Europeana ekimenarekin bere interfazea euskaraz garatuz eta bere eduki digitalak integratuz.\nHartara, gaurtik aurrera, edozein erabiltzaile, liburutegi europarraren edukiak kontsultatzeko, baliabideak eskuratzeko eta abarretarako ibilia euskaraz egin dezake, beste edozein hizkuntzatan bezalaxe.\nKultura eta Euskara Departamentuaren Euskara Zuzendaritzaren lan berezia izan da Europeanaren interfasea euskaratzea. Horretarako, 1177 itzulpen unitate (funtsean esaldiak) euskaratu dira Euskara zuzendaritzako itzultzaileek, guztira. Itzulpena, funtsean, ingelesetik egin da, batzuetan beste hizkuntza batzuekin erkatuta. Itzulpen lana Jokin Aiestaran itzultzaileak egin du, Euskara Zuzendaritza Nagusiaren koordinazioaren pean.\nEuropeanak, Herbeheretako Liburutegi Nazionalean du egoítza, Koninklijke Bibliotheek-en. Europeanaren bidez, Europako museoetako bilduma digitalak, liburutegiak, artxiboak eta ikusentzunezko artxiboak kontsultatu daitezke.\nAurki daitezkeen obratako batzuk, mundu osoan dira ezagunak, hala nola, Isaac Newtonen fisikaren legeen inguruko liburua, Leonardo da Vinciren marrazkiak edota Johannes Vermeerren La joven de la perla. Beste batzuk berriz, nork deskubrituko zai daude.\nEkimen honen berri emateko eta Europeana ekimenaren esperientzia azaltzeko, Anne Marie van Gerwen Europeanako Marketin eta Komunikazio zuzendariak Maria Jesus Aranburu Kultura eta Euskara Diputatuarekin batera Koldo Mitxelena Kulturuneako areto nagusian ostiral honetan hitzaldia emango du.\nData: Ostirala, 2011ko apirilaren 1a.\nIrudia | Europeanaren euskarazko interfazea. | GFAko Kultura eta Euskara Departamentua | Creative Commons By SA\neuskara, gipuzkoa20, kuadrilla\nFukushimatik nor dago salbu?\nKontseiluak udalen hizkuntza-politiken neurketa jasotzen duen web gune berria aurkeztu du


Artisautza prozesua - Shandong Yuqiang Hardware Products Co., Ltd.\nMuntaia kontrolatzeko fluxu-diagrama\nProduktuen Proba Ekoizpena\nLehenengo elementuaren ikuskapena\nGunearen koadroak eta lagina ikuskatu eta materiala, itxura eta egitura ikuskatu\nProduktuen tratamendu metodo txarra: □Berridazketa aukeraketa; □Desegiteko eskaera egin; □Emakida eta onarpena;\nOharra: 1.% 10eko gainbegiratze ikuskaritza gainditzen duten produktu txarrek berehala ekoizpena itzali beharko dute eta bistaratzeko gune txarra egin beharko dute. Idatzi kalitateari buruzko salbuespena kudeatzeko orria arduradunari.\nJoan hurrengo prozedurara\nLoteen Laginketa Ikuskapena\nMateriala, itxura, egitura ondo daude, akatsik gabeko materiala, ikuskapena biltegian zerrendan sinatu ondoren gorde daiteke.\nDie Casting Kalitatearen fluxu-diagrama\nKalitatea kontrolatzeko fluxuaren diagrama ihinztatzea


Monica Lee-ren arkatz erretratu hiperrealistak Sormenak linean\nWordless erretratuak lehen aldiz ikusten diren momentuan gelditzen da hiperrealista Monica Lee izeneko artistarengandik.\nBakarrarekin geratzen zara isilik harrituta begiratuta xehetasun bakoitza, gero arkatzarekin eginda daudela eta zoragarri sortutako lanak direla pentsatzeko. Aipagarria da hemendik aurrera partekatzea Creativos Online-n.\nNahiz eta gustuko ez duten tematuko diren gorrotoak egon argazkia kopiatzen duten artisten lanak eta errazagoa izan daitekeela. Beharbada, kontutan izan behar duzu irudimenetik ateratzeak abantaila izan dezakeela ez dela jakiten sortzaileak egin dituen akatsak, errealitatean dagoena maindire edo mihise baten gainean igarotzean ezin da huts egin gabe iritsi. begi handiagoa asmatu edo imajinatzeko aukera, edo begi lerroa horrela azaltzen dela.\nEta Monica Lee-rekin ez gara lan batez edo batzuez ari bikainak dira, baina hurbiltzen bazara bere instagram, aurpegi txunditu horrekin geratzen jarrai dezakezu bere artearen edertasunaz eta arkatzarekiko duen lilurak, bai zuri-beltzak, bai lehentasunezko hiru ardatz gisa.\nHard aukeratu askoren artean, baina batekin egon beharko banu, hemen partekatzen dudan neska izango litzateke, ikusgarria dena. Xehetasun maila, itzalen erabilera, lerroa, hau da, dena da sublime. Jarraitu beharreko Malasiatik etorritako artista eta ibilbide luzea du aurretik eta pazientzia eta marrazteko gaitasun dohainekin ziur asko eboluzionatuko du.\nEsandakoa, ez zaitez luze jarraitu Instagramen jarraitzeko izan ere, normalean artearentzat orokorrean garrantzi handia duen sare sozial honetan kaleratzen ditu bere lanak.\nArtikuluaren bide osoa: Sormena linean » General » Artistak » Monica Lee-ren arkatz erretratu hiperrealistak\nHistoriako 8 irudi enigmatikoenak


Berezko ekosistema bat aktibatu eta martxan jarri du txapelketak - Aia orio - Karkara.eus\nBerezko ekosistema bat aktibatu eta martxan jarri du txapelketak\nKarkara 2017-01-30 16:30\nAiako eta Orioko taldeek hartuko dute parte Gipuzkoako herriarteko bertso txapelketan. Bertso mugimenduari bultzada eman nahi dio formatu berri honek. Txapelketaz eta bi herrietako mugimenduaz aritu gara parte-hartzaileekin.\nBerritasuna dakar aurten Gipuzkoako Bertsolari txapelketak. Hamabigarrenez jokatuko da aurten, baina ez da, ohi bezala, banakakoa izango, herriartekoa baizik. Taldeka lehiatuko dute herriek beren artean eta txapelduna ez da bertsolari bat izango, herri bateko bertsolari talde bat izango da.\nGuztira 38 taldek eman dute izena txapelketan eta Aiatik eta Oriotik talde bana aurkeztu da. Ekaitz Arruti, Aritz Hernandez, Iñaki Gurrutxaga eta Jokin Zumeta izango dira Aiako taldeko bertsolariak; Aitor Arregi Ximel, gai-jartzailea; Eneko Balerdi taldeko arduraduna eta Aritz Arruti epailea. Orioko taldean Xabier Sukia, Rosi Lazkano, Imanol Lizarazu eta Egoitz Eizagirre arituko dira bertsotan. Horiez gain, Iñigo Exposito izango da komunikazio arduraduna, Jon Agirresarobe gai-jartzailea eta Alazne Arillaga epailea.\nFormatu berria, filosofia berria\nHerrietako bertso mugimendua ikustaraztea eta mugimendu horri bultzada ematea da txapelketa herriartekoa izatearen helburu nagusia. Horregatik, parte-hartzaile guztiek izango dute garrantzia txapelketan; bertsolariak ez ezik, antolatzaile, gai-jartzaile, epaile, komunikatzaile eta entzuleak ere protagonista izango dira.\nNeurri handi batean, helduen bertso eskolei bultzada ematea du helburu txapelketa mota honek, hor dabilenari tokia egitea. Bertsolariak plaza dauka –dio Gurrutxagak–, baina bertso eskolatan dabiltzanak beti ez dira plazako bertsolariak.\nFormatu honek duen onena atzetik duen filosofia dela dio Sukiak. Horrelako txapelketa bat antolatzeko kuadrila handia behar da: soziedadea duen norbait eta sukaldariak –afari eta bazkari asko egiten baitira–, bertsolariak, soinu teknikariak, argazkiak atera eta albisteak egingo dituen kazetariak, gai-jartzaileak... Figura asko behar ditugu eta horrek parte-hartzea bultzatzen du: jendearengana iristen zara eta makineria indartu egiten da.\nBi formatuen arteko desberdintasun nagusia hori da, antolakuntza mailan: banakako txapelketan egitura Bertsozale Elkarteak jartzen du eta herriartekoan bertso eskolek antolatzen dituzte saioak. Banakakoa, zentzu horretan, hotzagoa eta zurrunagoa da bertsolarien ustetan. Herriartekoak, berriz, malgutasun handiagoa eskaintzen du antolakuntzarako.\nTalde bakoitzak bere herriko saioa antolatu behar du. Tokia, formatua, gaiak, megafonia, afaria... guztia antolatzea herri bakoitzeko bertso eskolaren ardura da. Beste taldeak dakien bakarra noiz eta nora joan behar duen da.\nBertsoak ere, ziurrenik, banakako txapelketan entzuten direnen desberdinak izango dira, afari eta bazkari asko egiten baitira herriartekoan. Bertso afarietan beste umore bat sortzen da, txapelketetan ematen ez dena. BECen funtzionatuko ez luketeen bertso batzuk hemen hobeto funtzionatu dezakete eta alderantziz.\nLehen herriartekoa, 1999an\nTxapelketa formatu honek badu aurrekari bat, 1999koa. Urte hartan izan zen lehen Gipuzkoako Herriarteko Txapelketa, mugarri bat jarri zuena.\nAiako eta Orioko taldeetan aurten parte-hartuko duten bertsolarietatik bi txapelketa hartan izan ziren: Iñaki Gurrutxaga eta Xabier Sukia. Ibai Esoain eta Eusebio Lasarterekin batera aritu ziren urte hartan, Orioko taldean.\nHemeretzi urte zituen Gurrutxagak orduan: eskolartetik heldu berri nengoen orduan, gazte-gazte. Joaneko saioa Zumaian izan zen eta jende mordoa joan zenaren oroitzapena daukat. Itzulerako saioa Orion egin zuten, Jon Maia etorri zen Kultur Etxera eta areto nagusia goraino bete zen.\nAiako taldean Martin Rezabal Olasok, Nikolas Zendoiak eta Luis Otamendik kantatu zuten, Lasarteren kontra. Patxi Etxeberria oriotarra Lasarteko taldean zegoen txapelketa hartan. Kanua jatetxean egin zuten joaneko saioa.\nTaldekako izaera medio, inoiz izan den parte-hartzerik jendetsuena izan zuen 99ko txapelketak. 24 talde aritu ziren eta, taldeak bertsolariek, gai-jartzaile banak eta epaile banak osatzen zuten. Guztira, 166 lagun bildu ziren taldeetan, horietatik 101, bertsolariak.\nOtsailean hasiko da txapelketaren lehen fasea. Hiru taldeko multzoetan banatu dituzte parte-hartzaileak; hiru herri euren artean lehiatuko dira, beraz.\nAiako taldea zazpigarren multzoan dago, Lasarterekin eta Urretxurekin batera. Aiak etxean Urretxuren kontra lehiatu beharko du, eta kanpoan Lasarteren aurka. Otsailaren 3an joango dira aiarrak Lasartera. Oriotar batekin arituko dira bertsotan egun horretan, izan ere, Patxi Etxeberriak Lasarteko taldean kantatuko du. Otsailaren 24an urretxuarrak jasoko dituzte etxean. San Pedroko Uhartemuño sozidadean izango da eta bertso-afari formatuan egingo dute. Gurrutxagak, Zumetak eta Hernandezek kantatuko dute.\nOrioko taldea Urola Erdiko Erniarraitzekin eta Hernanirekin dago bederatzigarren multzoan. Erniarraitzen kontra lehiatuko dute kanpoan eta Hernaniko taldea hartuko dute etxean. Otsailaren 3an joango dira Azkoitiara eta 17an egingo dute saioa Orion hernaniarrekin. Afari formatuan egingo dute saioa, Gure Etxea elkartean. Sukiak, Lazkanok eta Eizagirrek egingo dute bertsotan saio horretan.\nHerrietako bertso mugimenduei bultzada\nBakarkako txapelketak bertsolarien promoziorako direla esan dezakegu -dio Gurrutxagak–, baina herriartekoan hori ez da helburu bat. Berez dagoen ekosistema bat aktibatu eta martxan jartzen dute horrelako txapelketek, eta dagoeneko ari da gertatzen. Bi taldeok –Orio eta Aia– lehen fasea pasako bagenu elkarren kontra izango genuke saio bat –dio Zumetak–, baina ez bada hala gertatzen lehiaketatik kanpo beste saio bat antolatuko dugu. Mugimendu hori elikatzen ari da dagoeneko.\nBertso mundura jende berria hurbiltzea, ahalik eta gehien, bertsolaria izan ala ez, hori da txapelketa honen premisatako bat. Aritz Hernandez eta Ekaitz Arruti, adibidez, aurten hasi dira bertsotan, Errikotxian. Lagun artean aritzen ginen bertsotan -dio Hernandezek– baina inoiz ez ginen bertso eskolan ibili. Errikotxiak bertso txepelketa antolatu zuenean animatu ginen eta horrela hasi zen dena.\nBaina hurbildu diren bakarrak ez dira bertsolariak: epaile arituko da Alazne Arrillaga Orioko taldean. Bertsozalea da bera eta saio askotara joaten zela ikusirik, txapelketan epaile bezala parte-hartzeko gonbita egin zion Errikotxiak.\nLizarazuren ustetan, hori ekarpen bat izan daiteke Bertsozale Elkartearentzat txapelketa nagusiari begira, izan ere, epaile izango direnek formakuntza jasotzeko aukera izan dute. Epaimahai talde bat egiten baduzu, epaitzeko kualifikatzen badituzu eta txapelketa txikietan jartzen badituzu, txapelketa nagusirako jendea prestatzen ari zara. Eta ez bakarrik epaileak, baita gai-jartzaileak, antolatzaileak eta beste jende asko ere. Gaur egungo Gipuzkoako gai-jartzaile gehienak, adibidez, 1999ko herriartekotik ateratakoak direla dio Gurrutxagak.\nMugimendua pizteko balio beza txapelketa honek, hori da nahi dutena. Azken urteetan ez da erreferente berririk sortu ez Orion ez Aian –dio Sukiak–. Orion, adibidez, Lasarte, Altuna, Etxeberria izan ditugu, ondoren gu sartu ginen, eta gure ondotik ez da inor etorri orain arte.\nAian ere antzeko gertatu dela zio Zumetak. Joxemari Lertxundi, Zatain eta Martin Olaso izan ditugu erreferente, eta horien ondotik 20 urteko hutsunea egon da, gu hasi arte.+\nGipuzkoako herriarteko txapelketa. Lehen fasea:\nAiako taldea zazpigarren multzoan dago eta Oriokoa bederatzigarrenean. Hiru talde dira multzo bakoitzean eta egitura triangularra izango dute saioek, hau da, bi saio egingo ditu herri bakoitzak.\nOtsailaren 3an izango dute lehen saioa bi taldeek, Azkoitian Oriok eta Lasarten Aiak. Hilaren 17an eta 24ean izango dituzte saioak etxean.\nOtsailak 17: Orio-Hernani\nLekua:  Gure Etxea elkartea\nBertsolariak: Egoitz Eizagirre, Xabier Sukia, Rosi Lazkano\nHernanitik zehaztu gabeko hiru.\nSarrerak: Afaria eta saioa 12€ Salgai Kolon Txikin\nOtsailak 24: Aia-Urretxu\nLekua: Uhartemuño elkartea –San Pedro–\nBertsolariak: Iñaki Gurrutxaga, Jokin Zumeta eta Aritz Hernandez.\nUrretxuko bertsolariak zehaztu gabe.\nSarrerak: Afaria eta saioa 25€


JARDUNALDIAK – JORNADAS “Con las defensoras: Emakumeon eskubideen alde” | CEAR-Euskadi: Informazioa parte hartu ahal izateko\n« NdP y posicionamiento: CEAR reclama a Europa que no deje a los r efugiados “atrapados en Turquía”\nJARDUNALDIAK – JORNADAS “Con las defensoras: Emakumeon eskubideen alde”\nPosted febrero 29, 2016 by ceareuskadi in Jornadas / Jardunaldiak.\tComentarios desactivados en JARDUNALDIAK – JORNADAS “Con las defensoras: Emakumeon eskubideen alde”\nJARDUNALDIAK “Con las Defensoras: Emakumeon eskubideen alde”\nJardunaldi hauetako helburuak honako hauek dira:\n– Giza Eskubideen emakume defendatzaileen egoera eta emakumeen giza eskubideen defentsaren testuinguru zehatzak aztertu .\n– genero ikuspegitik babes-mekanismo internazionalak zein tokikoak aztertu eta berauek hobetzeko proposamenak egin.\n– Eragin politiko zein borroken sendotze eta hedapenerako kolektibo ezberdinen arteko ikasketa espazioak sortu.\nJardunaldien IZEN-EMATEA hurrengo linkaren bitartez egin behar da:


San Martin plaza herriko modeloen zain - Bergara - Goiena.eus\nSan Martin plaza herriko modeloen zain\nMonika Belastegi 2014-05-10 10:06\nDena gertu dago gaur, zapatua, egingo den Bergara Bizi lehen moda erakustaldirako. 18:00etan, San Martin plazan, herriko 30 dendak baino gehiagok hartuko dute parte –ikus parte-hartzaileak ondoko taulan–; Bergara Bizi ekimenaren baitan diharduten bultzatzaileek, hain zuzen.\nHerriko moda eskaintza zabalenaz gozatzeko aukera paregabea izango da gaurkoa. Herriko arropa, zapata eta osagarri dendek duten berriena erakutsiko dute, eta orrazkera eta makillajean dauden azken joerak ikusteko aukera ere egongo da.\nUme, gazte, gizon zein emakumeak goitik behera apaintzeko herrian dagoen moda eskaintzaren erakusleiho izango da, azken batean, Bergara Bizi lehen moda erakustaldia: "Gure dendetako hormak gainditzea da helburua. Bergara bizia dela eta eskaintza zabala duela erakutsi nahi dugu, adin, sexu eta gustu guztiendako", diote ekimeneko kideek. "Azken boladan, dendak zabaltzen ari dira herrian eta Bergarako merkataritza eskaintza gero eta zabalagoa da", gehitu dute.\nHamar metroko pasabidea\nT letraren formako hamar metroko pasabidea egokituko dute San Martin plazan, Udalaren laguntzarekin. Eguraldiaren arabera Udal Pilotalekuan egiteko aukera aztertu zuten arren, iragarpenak onak direla-eta plazan egitea erabaki dute.\n10:00etan hasiko dira Bergara Bizi ekimeneko kideak pasabidea egokitzen. Udaletxetik Seminariorantz aterako da egitura eta udal brigadaren laguntzarekin muntatuko dute. Horrez gain, 500 bat eserleku ere jarriko dituzte, "herritarrek desfilea ahalik eta erosoen ikusteko".\nModeloen kasuan, 70 bat herritarrek beteko dute zeregin hori. Bestalde, desfilea Aitziber Azkondo bergararrak aurkeztuko du eta bi zatitan banatuta egongo da. Erdian egingo den atsedenaldian, berriz, Camdem Town zumba taldeak erakustaldia egingo du.\nDesfilea dela-eta zozketa eta lehiaketa ere antolatu dituzte Bergara Biziko bultzatzaileek. Hain zuzen ere, zozketari dagokionez, aste osoan barrena, desfilean parte hartuko duten dendak txartelak ematen ibili dira bertan erosiz gero, eta zozketa desfilearen amaieran egingo da. Irabazleak 150 euroko bonua lortuko du herriko dendetan gastatzeko.\n#BergaraBizi moda erakustaldiko argazki lehiaketa\nJon Berezibar 2014 mai 09 Bergara\nBergarako I Moda Erakustaldian ateratako argazkiekin lehiakleta antolatuko da. Sare sozialen bitartez, argazki lehiaketa egingo da. Lehiaketa honek...\nMarije Unamuno: "Benetako pasarela baten bilakatuko da zapatuan Bergarako plaza"\nBergarako Udaleko Enplegu eta Garapenerako teknikari Marije Unamunori elkarrizketa.


Bertsio berritu Adobe Premirere 'Esportazio bizkorra' lortzeko Sormenak linean\nAdobe Premiere 'Esportazio bizkorrarekin' eguneratu da azaroko eguneratzean\na eguneratze interesgarria gaur iritsi da Adobe Premiere-ra 'Quick Export'-rekin azaroko hilabete honetan; Eta Adobek hileroko eguneratzeekin berri garrantzitsuekin baino gehiago egiten duen moduan.\nEta gehiago bideoa zorrotzagoa da erabiltzaileek eta profesionalek maila guztietako kalitatezko eduki hori zure jarraitzaileei helarazteko. "Esportazio bizkorra" alde batera utzita, AMD APU-etarako errendimendu optimizatua eta hizkuntza laguntza handiagoarekin ere konta dezakezu Premiere Rush-en.\nEgunetik aurrera gaur Adobe Premiere-ren eguneratzea dator Quick Export-rekin (duela bi hilabete berri hau izan genuen) eta horrek azkarrago eta modu eraginkorragoan lan egiteko aukera ematen digu, esportazio ezarpen ezagun eta maizenetara zuzenean sartzeko aukera eskainiz.\nEsan nahi dut, badakit kalitate handiko H.264 irteera lehenetsia aukeratu dezake letra-tipo ezarpenekin edo joan zuzenean aurrezarpen ugari ditugun zerrendara. Helburua da fitxategiaren tamaina murrizten jarrai dezakegula kalitate apur bat galdu gabe, baina beti ere denboran eraginkortasun handienarekin maniobra honetan segundo bat ez galtzeko.\nEstreinako nobedade garrantzitsu honetaz aparte, eguneratu da optimizazioekin AMD APUetarako eta horrek errendatzeko abiadura 4 aldiz azkarrago hobetzea dakar. 4K erreprodukzio arinagoa nabarituko dugu memoria hobeto erabiltzeko.\nPremiere Rush-era joaten bagara, irudi txikiak sartzen dira audio pista bakoitzerako eta laguntza hizkuntza berrietarako, hala nola nederlandera, poloniera, suediera, turkiera eta txinera tradizionala.\na Adobe Premiere-rekin lotutako berri sorta mahaigaineko bertsioan eta mota guztietako bideoak egiteko lan-fluxuak hobetzen dituzten mugikorretarako Rush hori.\nArtikuluaren bide osoa: Sormena linean » Diseinu tresnak » Adobe Premiere 'Esportazio bizkorrarekin' eguneratu da azaroko eguneratzean\nZure ordenagailurako doako argazki editorerik onenak


Foruzaingoa – Ergeletan ergelenak\nGure artean geldi dadila\nAxola ez badizue, lagun artean gaudela aprobetxatuko dut, nik lan egiten dudaneko sindikatuari gertatu zaion zerbait aipatzeko.\nEz genuen afera hau hauspotu nahi, eta oraindik ere uste berean segitzen dugu, baina eskuin mediatikoak eta politikoak egiten duten indarra hain da handia azkenean azalpen batzuk ematera atera behar izan baitugu.\nForuzain batek LABeko bozeramaileari aurrekoan eman zion eskukadaz ari naiz, noski. Nafarroako Jauregiko kamerek grabatu omen zuten eskukadaz.\nOhiko ekintza izaten da sindikatu bateko ordezkari batek karrikan adierazpenak egitea. Ohikoa ez dena da horren ostean hiru polizia hurbiltzea, sindikalista identifikatzea, harropuzkeriaz tratatzea eta, beraiek sorturiko eztabaidan, polizia batek eskukada bat ematea.\nSindikatuari polizien jokabide hura bidegabea eta okerra iruditu zitzaionez, kexa agertu zuen. Administrazioak kexa bideratu zuen, eta Foruzaingoak espedientea ireki zuen poliziaren jokabidea gaizki egon zen ala ez argitzeko. Kito.\nGizarte demokratiko homologatu batean auzi honek ez luke bide luzeago egin behar.\nBaina ari da egiten. Beraz, gure artean geldi dadila, e, baina iruditzen zait oposizioak ez duela benetan oposizioa egiteko gauza handirik. Eta hori albiste ona da.\n[Euskalerria Irratiko Metropoli Forala saiorako ‘Minutu bateko manifestua’, 2017ko azaroaren 7koa]


Festak eta feminismoa -\nFestak eta feminismoa En red, Podcasts\nGasteizko Alde Zaharreko ZAHARRAZ HARRO-ren banderak\nAste honetako saioan Miren Guilló antropologarekin hitz egin dugu, 2017an Festak, genero-harremanak eta feminismoa elkarlanean, esku ugariren artean idatzitako liburuaren koordinatzailea da. Bere hitzetan, festetan gure iruditegi sinbolikoa kondentsaturik agertzen zaigu. Une garrantzitsuak dira, komunitatea saretu eta gizarte-egiturak indartu edota eraldatu egiten diren uneak, hain zuzen. Baina hainbat subjekturentzat festak, beldurra eta erasoekin lotuta egon daitezke eta iruditeri aldatzeko beharra azpimarratu du antropologoak. Horren harira, feminismotik botere-harremanak iraultzeko estrategiak garatzen dira festa testuinguruan. Areago plazeraz hausnartu eta politizatzeko beharraz hitz egin digu.\nOndoren, teoriatik praktikara jauzi egin eta, Gasteizko Alde Zaharreko ZAHARRAZ HARRO, jai autogestionatuetako antolakuntzako kide den Maialen Martinez de Marigortarekin hitz egin dugu. Festa beste era batera ulertu eta antolatzeko beharra aldarrikatu du, hala egiten baitute Gasteizko alde zaharrean. Jaiak deszentralizatzeko, alde zaharreko komunitatearen harreman sarea ehuntzeko eta gorputz anitzek plaza hartzeko kolektiboki egiten duten lanaz aritu zaigu.\nJaietan ere badugulako zer aldarrikatu: erasoak, protokoloa eta oholtzak\nFestak eta feminismoa\nMárgenes, gorputza, sexualidades, intersecciones, placeres, identitateak, gatazkak, transgresiones, subjetividades, indarkeriak, resistencias, erantzunak, subversiones, redes, aniztasuna, sonoridad, construcción… Será feminista o no será…Los lunes de 22.00 a 23.00 el programa de feminismos en Hala Bedi Bat. Se reemite los domingos de 09.00 a 10.00.\n« Literatura femenina y crítica feminista\nHarro, ez Pride »


PPT - Nerbio -sistema eta mugimenduak PowerPoint Presentation - ID:5161714\n<iframe src="https://www.slideserve.com/embed/5161714" width="600" height="485" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nNerbio -sistema eta mugimenduak - PowerPoint PPT Presentation\nNerbio -sistema eta mugimenduak. Hiru atal dituzte : Borondatezko mugimenduak , mugimendu erreflexuak eta lokomozio aparatuaren funtzionamendua. Borondatezko mugimenduak. Borondatezko mugimenduen aginduak,garunak ematen ditu. Aginduak nerbioen bidez, giharretara iristen dira.\nPowerPoint Slideshow about 'Nerbio -sistema eta mugimenduak' - donnan\nNerbio-sistema eta mugimenduak\nHiruataldituzte: Borondatezkomugimenduak, mugimenduerreflexuak eta lokomozioaparatuarenfuntzionamendua\nBorondatezko mugimenduen aginduak,garunak ematen ditu. Aginduak nerbioen bidez, giharretara iristen dira.\nPertsona bat parkean dagoenean eta gustuko musika entzuten badu, burua mugituko du musika datorren lekuraino. Eta musika dagoen tokira joango da\nMugimendu-erreflexuetan garuna ez du ezer egiten. Bizkarrezur –muinak agindua jasotzen du eta mugimendua agintzen du.\nZentzumen organoak estimulu kaltegarria edo arriskutsua hautematen dute.\nGarunak edo bizkarezur-muinak informazioa jaso, eta mugimendu bat agintzen dute.\nAgindua nerbio motor baten bidez iristen da giharretara, eta giharrak mugitu egiten dira.\nLokomozio-apaturatuaren bidez, gorputza mugitu egiten da. Giharrek eta hezurrek batera lan egiten dute\nUkondoaren artikulazioan,bizepsa eta trizepsa antagonistak dira.bi gihar horietako bat uzkurturta dagoenean, bestea erlaxatuta dago, eta alderatziz.\nPower point hau amaitu da


Eguzki-energia sortzeko herritarren kooperatibak bultzatuko dituzte Araban - Araba - Alea.eus\nEguzki-energia sortzeko herritarren kooperatibak bultzatuko dituzte Araban\nErredakzioa 2021-02-24 18:22\nArabarrek kooperatibak sortu ahal izango dituzte eguzki-energia sortzeko. / PIXABAY\nAldundiak lurraldeko kuadrilla guztietan bultzatutako proiektuaren helburua da eguzki-parke txikien bidez herritarrak energiaz hornitzea. Ekiola izeneko kooperatiben bidez sortu eta kudeatuko da energia.\nArabako Foru Aldundiak, Energiaren Euskal Erakundearekin eta Krean Ingeniaritza sustatzailearekin batera, eguzki-energia sortzeko herritarren kooperatibak (Ekiolak) ezartzea bultzatuko du Arabako kuadrilla guztietan.\nEkiolak energia berriztagarria sortzeko kooperatibak dira. Herritarrek eurek hartuko dute parte eguzki-energia fotovoltaikoa sortzeko eta kudeatzeko erabakietan, kontsumitzaile aktiboaren eta energia-komunitatearen figura sendotuz.\n"Autohornikuntza bultzatu nahi dugu, kanpoko iturriekiko mendekotasuna murriztu eta energia berriztagarri iraunkorrak sustatu", azaldu du Josean Galera Ingurumeneko foru diputatuak proiektuaren aurkezpenean.\nAurkezpenean, egitasmoaren garrantzia azpimarratu dute, "herritarren parte hartzeari bide zuzena ematea baitakar". Ildo horretan, Iñigo Ansola EEEko zuzendari nagusiak nabarmendu du "Europako politika energetikoekin eta 2030erako Euskadiko Energia Estrategiarekin bat datorrela".\nBestalde, Krean Ingeniaritzako zuzendari nagusi Jon Berbelek kooperatibaren formula goraipatu du, "Euskadiko idiosinkrasiari erantzuten dion formula delako eta dimentsio handiagoko proiektuak eratzea ahalbidetuko duelako".\nEkiola proiektuaren aurkezpena. / AFA\nAldundiak "energia demokratikoaren" kontzeptu berriaren aldeko apustua egin nahi du: "Eredu energetiko sozial eta herritarra sustatzen dugu, klimaren alde konprometitua, eta herritarrak etorkizunarenpartaide egiten ditugu, etorkizun berdeago eta iraunkorrago baten partaide", azpimarratu du Galerak.\nGainera, lurralde ikuspegia landu nahi duen proiektua da Ekiola. Horregatik, Arabako kuadrilla guztietan gutxienez energia-komunitate bat izatea aurreikusi da. Aste honetan bertan, eta martxoaren erdialdera bitartean, Arabako udalekin bilerak eta topaketak egiten hasiko dira, ekimena lehen fase batean aurkezteko; geroago, herritarrek izango dute proiektuaren berri.\nJosean Galerak argi utzi nahi izan du "epe luzerako proiektua" dela. 2021ean lehen Ekiolak instalatzeko oinarriak ezartzen hastea espero dute, datozen urteetan kuadrilla guztietara iristeko helburuarekin.\nZero kilometroko energia\nKooperatiben eraketak zero kilometroko energia lortzeko helburua izango du, eta, horretarako, dimentsio esanguratsua izango duten energia azpiegiturak aurreikusi dira: 1 MW eta 5 MW arteko potentzia izango duten eguzki parkeak.\nProiektu horien bideragarritasunaren oinarria honakoa da: herritarrek beren etxebizitzaren kontsumo elektrikoaren baliokidea den kooperatibaren jabetzaren zati bat eskuratuko dute, eta faktura elektrikoan jasota geratuko da. Kooperatiba bakoitzak eraiki eta erabiliko ditu instalazioak sorkuntza-kostu egonkorrarekin, erabiltzeko edo jarduteko epe luze batez —25 urtez edo gehiago—; eta pertsona edo familia kopuru handiarentzat kudeatuko da.\nEtekinak kooperatibistentzat izango dira, faktura elektrikoaren bidez. Hartara, bakoitzak bere instalazioaren sorkuntzaren emaitzak ikusi ahal izango ditu urtero, bai ekonomikoki, bai elektrikoki. Aldi berean, askotariko eragina ebaluatzeko moduan egongo da, ingurumenari, iraunkortasunari, tokiko aberastasunaren sorrerari eta kontsumoaren ekonomiari dagokienez.